Rentung 60,000 ekor ayam sekaligus

Tiga blok sepanjang 60 meter yang menempatkan kira-kira 60,000 ekor ayam musnah dalam kebakaran di Pusat Penternakan Ayam Eng Peng Group, di Kampung Bantayan Tamparuli, Tuaran, Sabah.

Kebakaran jam 5.10 pagi tadi disedari sekumpulan pekerja yang tinggal berhampiran sebelum menghubungi pihak bomba untuk mendapatkan bantuan segera.

Pekerja syarikat berkenaan, Rosnah Jimmy, 34, berkata, beberapa pekerja yang baru selesai menunaikan solat subuh terkejut apabila melihat api mula marak di salah sebuah blok reban ayam berkenaan.

Katanya, mereka kemudian mengejutkan pekerja lain dan memaklumkan supaya lari ke tempat selamat selain cuba membantu memadamkan api kebakaran.

“Sebaik terdengar jeritan rakan sekerja, saya terus melarikan diri bersama ahli keluarga serta menghubungi pihak bomba.

“Kebakaran ini akan menyebabkan kerugian besar. Blok ini bukan saja menempatkan lebih 60,000 ekor ayam tetapi juga stor tempat penyimpanan makanan ayam,” katanya tadi.

Rosnah berkata, tindakan tangkas pasukan bomba bagaimanapun berjaya menyelamatkan beberapa lagi blok reban ayam daripada terbakar dalam kejadian ini.

Sementara itu, Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya menerima panggilan kecemasan pada jam 5.23 pagi.

Katanya, seramai 10 anggota termasuk pegawai dikerah bergegas ke lokasi bersama dua jentera untuk membantu memadamkan api kebakaran.

“Sebaik tiba, pasukan bomba mendapati kebakaran sebuah bangunan separuh kekal menempatkan tiga blok kandang ayam sudah terbakar hampir 80 peratus dan operasi pemadaman api segera dijalankan.

“Ekoran kekurangan punca bekalan air, pihak bomba juga terpaksa mendapatkan bekalan air (tangki air) daripada jentera BBP Kota Belud dan berjaya memadam api sebelum merebak ke blok lain,” katanya.

Abdul Qawie berkata, api berjaya dikawal jam 7.26 pagi dan setakat ini punca kebakaran dan anggaran kerugian masih dalam siasatan pihak Forensik Jabatan Bomba dan Penyelamat Malaysia (JBPM).

BOMBA berusaha memadam api kebakaran memusnahkan pusat ternakan ayam.-Harian Metro


Peter Mahu Pesta Kalimaran Masuk Dalam Kalendar Pelancongan Sabah

TENOM: Hasrat melaksana pembangunan seimbang di Sabah dilihat akan mampu direalisasikan dengan keprihatinan Kerajaan Negeri membantu memperkasa seni dan kebudayaan suku kaum yang terdapat di negeri ini.

Menteri Pembangunan Infrastruktur Datuk Peter Anthony berkata, langkah kerajaan mengiktiraf Pesta Kalimaran sebagai perayaan peringkat negeri bukan hanya akan membantu memperkasakan budaya suku kaum Murut tetapi, ia akan merealisasikan hasrat Ketua Menteri dalam melaksanakan pembangunan seimbang di Sabah.

Peter berkata, pembangunan yang ada perlu diperkukuhkan dengan mengambil kira komponen kesenian dan kebudayaan agar seni warisan ini terus kekal membangun selaras dengan pembangunan fizikal yang dilaksanakan di Sabah.

“Tanpa warisan, seni dan budaya, pembangunan yang dilaksanakan akan terencat dan pegun.

“Oleh itu, adalah menjadi dasar Kerajaan Negeri untuk terus memelihara dan memajukan kebudayaan dan kesenian semua etnik yang ada di Sabah,” katanya semasa Majlis Perasmian Penutupan Pesta Kalimaran peringkat negeri Sabah, di sini pada Ahad.

Majlis Perasmian Penutupan itu disempurnakan oleh Ketua Menteri Datuk Seri Panglima Haji Mohd Shafie Apdal.

Peter berkata, kehadiran masyarakat pelbagai kaum dalam pesta yang disambut secara sederhana itu memperlihatkan masyarakat menghargai kepelbagaian dan kemajmukan yang ada di Sabah.

Katanya, kehadiran orang ramai ini menunjukkan rakyat mendukung usaha baik kerajaan dalam memulihara warisan dan tradisi suku kaum yang terdapat di negeri ini.

Dalam pada itu, Ahli Dewan Undangan Negeri (Adun) Melalap ini berharap agar Pesta Kalimaran dapat dimasukkan dalam Kalender Pelancongan Sabah bermula tahun hadapan. Ia bagi membolehkan daerah ini dapat menarik kehadiran lebih ramai pengunjung termasuk pelancong luar negara dalam skala yang lebih besar.

Beliau percaya inisiatif sebegitu akan membolehkan usaha menjadikan kawasan pedalaman Sabah sebagai ‘hab keunikan budaya dan warisan seni masyarakat pribumi Sabah’.

Pesta Kalimaran diadakan bermula 26-31 Mac di Pusat Kebudayaan Murut, Tenom.

Turut hadir dalam majlis itu adalah isteri Ketua Menteri Datin Seri Shuryani Shuaib, Menteri Pembangunan Luar Bandar Datuk Ewon Benedick, Menteri Pelajaran dan Inovasi Datuk Dr Yusof Yacob, Adun Kemabong Jamawi Jaafar dan Adun Liawan Rasinin Koutis. – BorneoToday


Harimau Malaya ‘Menyembelih’ Timor Leste

KUALA LUMPUR: Skuad Harimau Malaya menyambut Hari Raya ketiga dengan gemilang apabila ‘menyembelih’ Timor Leste 7-1 pada aksi pertama ‘play-off’ Kelayakan Piala Dunia 2022/ Piala Asia 2023 di Stadium Nasional Bukit Jalil, sebentar tadi.

Pengorbanan pemain negara yang terpaksa melupakan cuti Hari Raya Aidilfitri pada tahun ini nyata berbaloi apabila kemenangan besar itu menyaksikan Malaysia kini hanya sebelah kaki untuk mara ke pusingan kedua kelayakan yang akan berlangsung, September ini.

Pada aksi terbabit, Malaysia menguasai permainan dengan Timor Leste terus bergelut mencari rentak dan hanya mengharapkan serangan balas pantas menerusi bahagian sayap mereka yang nyata gagal menggugat benteng pertahanan tuan rumah.

Malaysia bagaimanapun perlu menunggu sehingga minit ke-10 untuk memulakan pesta gol apabila hantaran lintang Safawi Rasid ditanduk masuk Corbin Ong untuk gol pembukaan yang juga gol pertama pemain kacukan itu yang tampil buat julung kalinya dalam perlawanan kompetitifnya bersama Malaysia.

Malaysia beroleh peluang melebarkan jurang pada minit ke-16 apabila dihadiahkan sepakan penalti selepas Norshahrul Idlan Talaha dijatuhkan namun penjaga gol Timor Leste, Fernandes Aderito Raul bijak membaca sepakan Safawi untuk menyelamatkan tendangan pemain itu.

Bagaimanapun, situasi itu tidak melemahkan semangat dan kegagalan Fernandes membaca hantaran lintang Matt Davies membolehkan Shahrel Fikri Md Fauzi meledak gol kedua negara pada minit ke-22.

Berkelebihan dua gol, Malaysia nyata tidak memberi muka langsung kepada pelawat apabila meledak dua gol pantas ketika babak pertama berbaki lima minit menerusi Norshahrul pada minit ke-42 diikuti Safawi pada minit ke-45 sekali gus membolehkan Malaysia selesa 4-0 pada 45 minit pertama perlawanan.

Bersambung babak kedua, Malaysia yang lebih banyak ‘goyang kaki’ pada separuh masa pertama akhirnya dikejutkan apabila Timor Leste menghasilkan gol pertama menerusi penyudah kaptennya, Joao da Silva Freitas pada minit ke-51.

Beberapa percubaan dilakukan Malaysia untuk memburu gol kelima namun gagal disudahkan dengan baik sehinggalah rembatan Safawi menggegar gawang pelawat pada minit ke-58 untuk pasukan negara kembali berkelebihan empat gol.

Tidak cukup dengan lima gol, pemain negara menghadiahkan gol keenam kepada 4,244 penyokong yang hadir menyaksikan perlawanan itu apabila pemain gantian, Faiz Nasir mencetak nama selaku penjaring menerusi satu tendangan voli ketika perlawanan berbaki 12 minit sebelum Akhyar Rashid melengkapkan malam gemilang skuad negara dengan gol ketujuh pada minit ke-89. – Berita Harian


COVID-19: 2,384 Kes Sembuh, 970 Kes Positif Hari Ini

PUTRAJAYA: Malaysia hari ini mencatatkan jumlah kes sembuh melebihi kes baharu dengan 2,348 kes sembuh, menjadikan jumlah kumulatif kes sembuh sebanyak 46,501 kes bersamaan 77.7 peratus daripada jumlah keseluruhan kes.

Ketua Pengarah Kesihatan, Tan Sri Dr Noor Hisham Abdullah, berkata bagi kes baharu, sebanyak 970 kes dilaporkan dan daripada jumlah itu, Negeri Sembilan mencatatkan pertambahan kes harian tertinggi iaitu sebanyak 318 kes bersamaan 32.8 peratus.

Katanya, pertambahan kes baharu itu menjadikan jumlah kumulatif kes COVID-19 di negara ini sebanyak 59,817 dengan jumlah kes aktif dan kebolehjangkitan iaitu 12, 971 kes.

Dr Noor Hisham berkata, dua negeri lain turut mencatatkan kes tinggi iaitu Sabah dengan pertambahan kes sebanyak 293 kes atau 30.2 peratus diikuti Selangor iaitu 115 kes bersamaan 11.9 peratus.

“Peningkatan kes di Negeri Sembilan banyak dipengaruhi oleh kluster yang berkaitan dengan penjara iaitu Kluster Bakti yang melaporkan sebanyak 301 kes (94.7 peratus),” katanya dalam sidang media harian COVID-19, di sini hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gali kubur jumpa bom

PENGGALI kubur terkejut apabila menemui sebutir bom lama ketika menggali kubur di Tanah Perkuburan Kampung Lobong, Pulau Gaya, Kota Kinabalu, semalam.

Dalam kejadian 5 petang, lelaki berusia 56 tahun menemui bom itu di kawasan semak tanah perkuburan berkenaan sebelum melaporkan kepada polis.

Bom peninggalan zaman perang dunia kedua itu sudah berkarat dan dipercayai masih belum digunakan.

Pemangku Ketua Polis Daerah Kota Kinabalu Superintendan George Abd Rakman berkata, selepas menyedari besi ditemui itu adalah bom lama, dia terus menghubungi polis.

Katanya, sepasukan anggota dan pegawai ke lokasi kejadian untuk menjalankan siasatan terhadap penemuan itu.

“Hasil siasatan mendapati, objek itu dikenal pasti sejenis bom lama berukuran 33 sentimeter panjang dengan ukur lilit 30 sentimeter.

“Langkah keselamatan diambil sebelum bom lama itu dilupuskan Unit Pemusnah Bom Ibu Pejabat Polis Kontinjen (IPK) Sabah,” katanya dalam kenyataan, hari ini.

Beliau berkata, polis mengarahkan laluan ke lokasi berkenan ditutup dan meletakkan garisan kuning sebagai amaran kawasan larangan.George memaklumkan bom itu dilupuskan 11.30 pagi, hari ini. – Harian Metro


UMNO Sabah Berpecah Jika Keluar GRS, Kata Penganalisis

KOTA KINABALU: Dua penganalisis menjangkakan Umno Sabah akan berpecah sekiranya kepimpinannya memutuskan untuk menarik diri daripada kerajaan Gabungan Rakyat Sabah (GRS).

Awang Azman Pawi daripada Universiti Malaya (UM) dan Felo Majlis Profesor Negara Jeniri Amir memberitahu FMT, mereka percaya beberapa Ahli Dewan Undangan Negeri (ADUN) daripada Umno akan memilih untuk kekal dalam kerajaan pimpinan Perikatan Nasional (PN).

Ketua Umno Sabah dan Ahli Parlimen Kinabatangan Bung Moktar Radin masih belum memberi sebarang petanda untuk menarik diri daripada GRS biarpun kemelut antara Umno dan Bersatu semakin buruk di peringkat persekutuan.

Sikapnya yang terus berdiam diri tanpa menunjukkan sama ada beliau menyokong atau menentang kerajaan persekutuan PN, menyebabkan khabar angin terus dimainkan.

Umno Sabah mempunyai 16 ahli dalam DUN.

Awang Azman berkata apa yang berlaku di Semenanjung boleh berlaku di Sabah yang menyebabkan senario kebangkitan “Team A lwn Team B” dalam Umno.

“Mungkin terdapat beberapa ADUN itu masih menyokong sekiranya Umno Sabah memilih untuk tidak lagi bersama GRS,” katanya.

“Ini bermakna kerajaan negeri GRS tidak akan tumbang. Saya merasakan ini adalah sebabnya mengapa Bung tidak mengulas situasi politik susulan pengumuman presiden Umno bahawa parti itu menarik sokongan kepada PN.

“Dalam apa jua kes, langkah seterusnya yang dilakukan Umno Sabah amat bergantung dengan keadaan di Semenanjung. Bung mengambil jalan selamat untuk melihat pasukan mana yang berada di atas dalam krisis politik itu,” katanya.

Gabungan GRS mempunyai 48 kerusi termasuk wakil yang dicalonkan dalam 79 kerusi DUN. Sebanyak 16 kerusi milik Umno Sabah, parti PN negeri, Bersatu STAR, SAPP dan PAS mempunyai 25 jumlah kerusi termasuk ADUN bebas mesra PN manakala tujuh dipegang oleh PBS.

Timbalan Perdana Menteri Ismail Sabri Yaakob semalam mendakwa seramai 31 daripada 42 Ahli Parlimen Barisan Nasional (BN) menyokong PN dan Muhyiddin sebagai perdana menteri.

Ia masih tidak jelas sama ada Bung, yang sebelum ini kekal dengan ketetapan parti menarik sokongan kepada Muhyiddin, adalah antara Ahli Parlimen yang menyokong kerajaan.

Jeniri berkata sekarang mungkin PN Sabah akan cuba meyakinkan beberapa ADUN Umno untuk kekal bagi mengumpul angka mereka.

“Kerajaan negeri hanya akan tumbang sekiranya 16 ADUN menarik diri bersama-sama,” katanya.

“Tetapi saya tidak rasa semua orang akan berbuat demikian. Ia bukan satu perkara mustahil untuk ADUN Umno berpaling tadah. Malah, ia menjadi perkara biasa di Sabah untuk wakil rakyat lompat parti.

“Tetapi di tengah-tengah ketidakstabilan politik, jika mereka lompat ke Bersatu, rakyat pasti terus menganggap mesti terdapat habuan besar di belakangnya,” tambah beliau.

Pensyarah Universiti Malaysia Sabah (UMS) Lee Kuok Tiung berkata dia tidak merasakan Umno Sabah akan menarik diri daripada GRS.

“Ia baru sahaja mengisytiharkan sokongan dan komitmen terhadap GRS,” katanya.

“Jadi saya percaya ahli Umno tidak mahu terbabit dan serabut memilih antara Team A atau Team B.

“Saya juga percaya Umno Sabah harus menggunakan kuasa autonomi seperti dikatakannya untuk memberi fokus dalam menyampaikan perkhidmatan terbaik kepada rakyat yang memberi kemenangan dalam pilihanraya tahun lalu.”

Lee berkata tidak ada sebarang arahan yang dibuat oleh ibu pejabat Umno supaya peringkat bahagian memutuskan hubungan dengan kerajaan negeri pimpinan PN. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tinggal 2 Ahli Parlimen BERSATU Sokong Tun M

KUALA LUMPUR: Tun Dr Mahathir Mohamad perlu melalui proses pemilihan semula parti jika beliau ingin kembali menjadi Parti Pribumi Bersatu Malaysia (BERSATU).

Ahli Majlis Pimpinan BERSATU, Datuk Seri Mohd Redzuan Md Yusof, berkata mengikut perlembagaan parti, mereka yang meletak jawatan atau diberhenti perlu dipilih semula melalui pemilihan parti.

“Sepatutnya tidak ada isu yang perlu digembar-gemburkan kerana Dr Mahathir sendiri yang meletakkan jawatan sebagai Pengerusi BERSATU.

“Mengikut perlembagaan parti selepas beliau meletak jawatan, untuk dilantik semula perlu melalui proses pemilihan dalam parti semula.

“Sekarang ini Presiden, Tan Sri Muhyiddin Yassin yang memangku jawatan Pengerusi itu dan sebab itu saya minta Setiausaha Agung (Datuk Marzuki Yahya) berhenti mengeluarkan kenyataan yang mengelirukan ahli parti,” katanya ditemui di perkarangan rumah Muhyiddin, di sini, hari ini.

Mohd Redzuan berkata, kenyataannya berkaitan jawatan Pengerusi BERSATU dan beberapa isu dilihat melanggar perlembagaan parti.

Beliau juga tidak menolak kemungkinan Presiden akan menggantikan jawatan Setiausaha Agung sekarang yang melanggar perlembagaan parti.

“Isu enam Ahli Parlimen menentang Presiden juga tidak benar sebaliknya hanya tiga orang sahaja iaitu Dr Mahathir, Timbalan Presiden BERSATU, Datuk Seri Mukhriz Mahathir dan Ketua ARMADA, Syed Saddiq Syed Abdul Rahman.

“Kita hormat dengan prinsip mereka namun ahli diminta bertenang dan kita akan perbaiki bagi merapatkan saf kembali untuk membina negara,” katanya.

BERSATU mempunyai 36 Ahli Parlimen (MP) termasuk 10 yang melompat daripada PKR baru-baru ini.

Beliau juga akan mencadangkan EXCO ARMADA Nasional, Muzzammil Ismail memangku jawatan Ketua ARMADA jika benar Syed Saddiq melanggar perlembagaan parti sebelum pemilihan baru diadakan.

“Berhentilah berpolitik kerana kita nak bangunkan negara selepas rakyat resah dalam seminggu ini,” katanya.- Berita Harian


Wira Warisan Lapor Polis Penularan Surat Kelulusan Palsu

KOTA KINABALU: Satu dokumen palsu iaitu surat yang kononnya dikeluarkan Jabatan Ketua Menteri (JKM) bagi memberi kelulusan khas kepada sebuah syarikat swasta mengorek pasir dan mengeksport bahan itu ke luar negara tersebar hari ini.

Menurut sumber, surat yang memalsukan tandatangan Ketua Menteri, Datuk Seri Mohd. Shafie Apdal itu dikeluarkan bertujuan memburuk-burukkan kerajaan yang kini mengamalkan dasar terbuka untuk tender kerajaan.

“Dokumen itu palsu. Tandatangan Ketua Menteri juga palsu, tiada surat seperti itu dikeluarkan,” kata sumber itu kepada Borneo Today ketika diminta pengesahan.

Sementara itu, satu laporan polis telah dibuat oleh Setiausaha Wira Warisan Sabah, Haslan Rahi di Ibu pejabat Polis Daerah (IPD) Kota Kinabalu hari ini berhubung penularan surat pasu berkenaan.

Laporan tersebut adalah bagi meminta pihak berkuasa menyiasat dan membawa dalang di sebalik penularan surat itu ke muka pengadilan.

Berdasarkan surat palsu tersebut, sebuah syarikat kononnya diberikan kelulusan khas oleh Ketua Menteri untuk melakukan aktiviti mengorek pasir di Sungai Labuk, Beluran dan Sungai Mumiang Sandakan untuk tujuan eksport.

Negara pengimport seperti didakwa di dalam surat itu ialah Hong Kong, China, Taiwan dan Macau.

Kononnya, syarikat berkenaan boleh mengeksport pasir sebanyak 10 juta tan padu selama tiga tahun tanpa perlu mendapatkan permit import (AP) terlebih dahulu daripada Kerajaan Persekutuan.

Sehubungan itu, orang ramai dinasihatkan berhati-hati dan tidak terpengaruh dengan apa sahaja motif penyebaran surat palsu itu.


Op Mabuk: Polis Tahan Dua Individu & 23 Saman Dikeluarkan

PENAMPANG: Polis Penampang menahan dua individu yang didapati memandu dalam keadaan mabuk dalam Op Mabuk yang dilaksana Bahagian Siasatan & Penguatkuasaan Trafik (BSPT) Penampang, awal pagi tadi.

Ketua Polis Daerah Penampang Mohd Haris Ibrahim menerusi laman rasmi Facebook IPD Penampang memaklumkan, 23 saman atas pelbagai kesalahan turut dikeluarkan hasil pemeriksaan ke atas 50 buah kenderaan.

Operasi tersebut dilaksanakan di kedua-dua arah Jalan Penampang-Kota Kinabalu berhadapan SMK Bahang, Penampang bermula tengah malam semalam hingga awal pagi tadi.

Beliau berkata, operasi itu adalah kesinambungan Op Mabuk yang dijalankan bagi mencegah dan membanteras pengguna jalan raya yang memandu atau menunggang dibawah pengaruh alkohol.

Dua pemandu yang ditahan dibawa ke Ibu Pejabat Polis Daerah (IPD) Penampang kerana memandu kenderaan di bawah pengaruh alkohol melebihi had yang ditetapkan.

Jika disabit kesalahan, mereka boleh didakwa di bawah Seksyen 45A(1) Akta Pengangkutan Jalan 1987 (Pindaan) 2020 yang boleh membawa hukuman denda tidak kurang RM10,000 dan tidak lebih RM30,000 dan penjara tidak melebihi dua tahun.

Tambahnya, operasi sebegitu akan dilaksanakan secara berterusan demi keselamatan pengguna jalan raya khususnya bagi daerah Penampang. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah cari pengganti Milunovic

KOTA KINABALU: Sabah akan mencari pemain import baharu bagi menggantikan Luka Milunovic yang akan kembali ke pasukan asalnya Melaka United.

Pemangku presiden Persatuan Bola Sepak Sabah (SAFA) Datuk Peter Anthony berkata, pihaknya akan mengambil peluang untuk membawa masuk pemain baharu apabila jendela perpindahan pemain mula dibuka pada 2 Mei ini.

“Buat masa ini kita akan cari sekurang-kurangnya seorang pemain import baharu bagi mengisi tempat Luka yang akan kembali ke pasukan asalnya, Melaka United,” kata Peter.

“Saya berharap kita akan dapat pemain import yang lebih baik dalam masa terdekat untuk memantapkan lagi pasukan dalam menghadapi pusingan kedua nanti.”

Milunovic adalah antara pemain import baru skuad Tambadau musim ini tetapi hanya sebagai pemain pinjaman dari Melaka United dengan surat pelepasannya daripada SAFA berkuatkuasa hari ini.

Peter berkata, beberapa calon pemain import sudah menyatakan minat mereka untuk menyarung jersi Sabah namun menegaskan mereka perlu diuji terlebih dahulu bagi memastikan pasukan mendapat pemain terbaik.

“Kalau untuk perlawanan Sabtu ini (4 Mei), ia mungkin sudah terlalu suntuk tetapi kita akan cuba supaya pasukan kita lengkap semula dengan (empat) pemain import sekurang-kurangnya pada perlawanan kedua pusingan kedua,” katanya.

Sementara itu, Peter berkata, walaupun usaha bagi mencari pemain import baharu sedang giat dilakukan, tumpuan utama pasukan ketika ini ialah persiapan bagi menghadapi Selangor United, Sabtu ini.  – Berita Harian


Stacy Hamil Empat Bulan

KUALA LUMPUR: Penyanyi Stacy berkongsi berita gembira dirinya hamil empat bulan.

Stacy atau nama sebenar, Ummu Shaikhah Stacy Anam, 32, meminta peminat mendoakan agar anak dalam kandungan sihat.

“Alhamdulillah, rezeki Allah SWT buat saya dan suami, Akim Ahmad. Sekarang kandungan sudah mencecah empat bulan. Syukur, kehamilan kedua ini dipermudahkan.

“Saya tidak boleh hendak sorok sebab makin hari perut membesar. Sekarang kalau pergi ke mana-mana, orang akan bertanya juga. Jadi, biarlah saya berterus terang,” katanya kepada BH Online.

Menurut penyanyi Kisah Dongeng ini, dia dan suami terbuka dalam soal jantina dan menerima apa sahaja kurniaan Tuhan.

“Insya-Allah jika semuanya dipermudahkan saya dijangka bersalin, Ogos nanti. Soal jantina anak, kami okay sahaja. Asal sihat dan sempurna.

“Buat masa sekarang saya masih larat bekerja. Saya hendak ucap terima kasih kepada semua yang sentiasa mendoakan kesihatan saya,” katanya.

Akim dan Stacy mendirikan rumah tangga pada 5 Februari 2016.

Mereka dikurniakan cahaya mata perempuan diberi nama Eshaal yang berusia lima tahun. Pasangan ini juga memiliki anak angkat, Bella De Luna Valentina. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Geran Khas Buat Peniaga Sabah, Perkasa Pelancongan

KUALA LUMPUR: Geran Khas Prihatin Tambahan sebanyak RM1,000 akan diberikan kepada peniaga dan penjaja di Sabah yang terjejas teruk ekoran kekurangan kehadiran pelancong.

Menteri Kewangan Tengku Datuk Seri Zafrul Tengku Abdul Aziz berkata, geran itu juga akan diberikan kepada pemandu teksi, e-hailing, kereta sewa dan pemandu pelancong di Sabah.

“Selain itu sebanyak RM50 juta disediakan bagi kerja penyelenggaraan dan baik pulih kemudahan pelancongan di seluruh negara,” katanya pada Pembentangan Belanjawan 2021 di Dewan Rakyat, hari ini.

Beliau berkata, sejumlah RM20 juta bagi menambah baik infrastruktur dan mempergiat promosi kampung-kampung budaya di Terengganu, Melaka, Sarawak dan Negeri Sembilan.

Menurutnya, RM35 juta disediakan kepada Majlis Pelancongan Penjagaan Kesihatan bagi meningkatkan daya saing industri pelancongan kesihatan tempatan berikutan potensinya sebagai pelaburan baharu negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kesemua Penggambaran Filem Termasuk Di Media Sosial Perlu Mendapatkan Lesen FINAS

KUALA LUMPUR: Semua aktiviti penggambaran memerlukan lesen daripada Perbadanan Kemajuan Filem Nasional Malaysia (Finas), kata Menteri Komunikasi dan Multimedia, Saifuddin Abdullah.

Malah, beliau turut membayangkan penyedia kandungan video platform dalam talian seperti YouTube (YouTuber) mungkin terikat dengan Akta Finas 1981 (Akta 244).

Saifuddin berkata, semua agensi media arus perdana atau media individu yang menerbitkan filem di platform media sosial atau saluran tradisi terikat dengan undang-undang itu.

Beliau berkata, mana-mana individu tidak dibenarkan mengambil bahagian dalam aktiviti mengeluar, mengedar dan mempamerkan filem melainkan memiliki lesen berdasarkan Seksyen 22 (1) akta sama.

“Kementerian Komunikasi melalui Finas berfungsi mengawal selia aktiviti perfileman bagi memelihara dan memajukan industri filem.

“Finas mengeluarkan 3 jenis lesen kepada industri perfileman iaitu lesen pengeluaran filem dan video, lesen pengedaran filem dan lesen pempameran filem dan video.

“Penerbit filem wajib memohon lesen pengeluaran filem dan surat perakuan penggambaran (SPP) tidak kira mereka adalah agensi media arus perdana atau ‘media personal’ yang menerbitkan filem di platform media sosial atau saluran tradisi,” katanya.

Saifuddin turut menjelaskan setiap filem, dokumentari, filem kecil iklan atau apa-apa rakaman bahan dan video untuk dipertonton orang ramai perlu mematuhi undang-undang.

Beliau menjawab soalan Wong Shu Qi (PH-Kluang) adakah semua penerbit filem termasuk dalam platform media sosial perlu memohon lesen pengeluaran filem dan SPP di Dewan Rakyat, hari ini.

Dalam soalan tambahan, ketika Shu Qi cuba mendapatkan kepastian adakah media sosial juga terikat, Saifuddin dilihat tidak menjawab sebaliknya hanya memperincikan takrifan filem.

Menjawab soalan tambahan, Fahmi Fadzil (PH-Lembah Pantai) yang bertanya adakah YouTuber Dustin Pfundheller yang mengeluarkan video bagi membalas dokumentari kontroversi Al-Jazeera mempunyai lesen Finas, Saifuddin menyerahkan perkara itu kepada pihak berkuasa dan jika ada aduan, tindakan akan diambil.

Lesen Finas mencuri tumpuan susulan keputusan kerajaan menyiasat sama ada Al-Jazeera mempunyai lesen untuk menghasilkan dokumentari.

Sebelum ini, Finas mendapati Al Jazeera International (Malaysia) Sdn Bhd (Al Jazeera) tidak mempunyai lesen pengeluaran filem untuk penerbitan dokumentari berjudul “Locked Up in Malaysia’s Lockdown”.

Malah, syarikat penyiaran antarabangsa itu juga tidak membuat permohonan untuk surat perakuan penggambaran bagi membuat liputan dokumentari berkenaan.- FMT


1.5 Juta Permohonanan i-Lestari KWSP Diluluskan – Tengku Zafrul

KUALA LUMPUR: 17 April: Sehingga hari ini, sebanyak 1.5 juta daripada 2.8 juta permohonan i-Lestari Kumpulan Wang Simpanan Pekerja (KWSP) telah diluluskan, melibatkan pengeluaran sebanyak RM702 juta bagi bulan Mei 2020, kata Menteri Kewangan Tengku Datuk Seri Zafrul Abdul Aziz.

Melalui permohonan tersebut yang dianggarkan berjumlah RM40 bilion, pencarum KWSP boleh memilih untuk mengeluarkan RM500 sebulan selama 12 bulan daripada Akaun 2 KWSP mereka bagi meringankan beban yang dihadapi.

Dalam perkongsian laporan kedua Pencapaian Prihatin – Laksana di laman Facebook beliau, Zafrul berkata permohonan tersebut diharap dapat meringankan beban mereka semasa negara menghadapi kesulitan ekonomi disebabkan wabak Covid-19.

Beliau berkata enam daripada 10 langkah utama dalam Pakej Prihatin yang bernilai RM180 bilion telah bermula, iaitu moratorium, i-Lestari, BPN dan subsidi upah.

“Saya ingin memaklumkan bahawa Perkhidmatan Nasihat Majikan (EAS) di bawah KWSP akan dibuka untuk permohonan mulai 24 April 2020.

“Antara perkhidmatan yang ditawarkan adalah untuk PKS yang layak menangguhkan caruman majikan KWSP. Saya berharap majikan akan mendapat sokongan yang sewajarnya daripada KWSP demi kelangsungan perniagaan,” katanya.

Beliau berkata kerajaan menjangka nilai kemudahan EAS ini adalah sebanyak RM10 billion dan akan membantu majikan dari segi pengurusan aliran tunai dan pengurangan kos operasi dalam jangka masa PKP dan pasca-PKP untuk kemampanan perniagaan.

Katanya di bawah  KWSP juga, caruman bulanan pekerja telah dikurangkan daripada 11 peratus kepada 7 peratus.

Namun, katanya pekerja diberi pilihan untuk mengekalkan kadar carumannya dan sehingga 17 April, 600,000 atau 8 peratus pekerja memilih untuk tidak mengurangkan caruman mereka.

“Manakala bagi pekerja yang meneruskan pengurangan caruman, ia dijangka akan menambah sebanyak RM1.1 bilion pendapatan boleh guna kepada mereka pada April ini,” katanya. – BERNAMA


Anwar Akan Hadap Agong 11 Pagi, Kata Sumber

PETALING JAYA: Presiden PKR, Anwar Ibrahim dijadualkan menghadap Yang di-Pertuan Agong di Istana Negara pada 11 pagi ini, kata sumber.

Bulan lalu, Anwar mendakwa beliau mempunyai “sokongan dan majoriti kukuh serta meyakinkan” daripada ahli Parlimen pelbagai parti untuk menubuhkan kerajaan baru.

Ketua pembangkang itu berkata, Agong sudah menerimanya untuk menghadap, tetapi terpaksa ditangguhkan kerana Sultan Abdullah Sultan Ahmad Shah dimasukkan ke Institut Jantung Negara pada 21 Sept lalu.

Pada sidang media 23 Sept lalu, Anwar bagaimanapun tidak mendedahkan jumlah ahli Parlimen yang menyokongnya dan berkata, beliau hanya akan berbuat demikian ketika menghadap Agong.

Beberapa parti dalam kerajaan menafikan memberi sokongan kepada Anwar, walaupun Presiden Umno, Ahmad Zahid Hamidi mengakui ramai ahli Parlimen parti itu menyokong Anwar.

Minggu lalu, Anwar dilaporkan berkata, beliau akan mempersembahkan keterangan lengkap jumlah majoriti ahli Parlimen yang didakwa menyokongnya kepada Agong.

Ahli Parlimen Port Dickson itu turut meminta rakyat terus bertenang, menjaga kesihatan diri dan mematuhi perintah kawalan pergerakan pemulihan yang sedang dilaksanakan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Persembahan Cerita Pelajar Sabah Raih Pingat Perak Di Jerman

KENINGAU : Tiga pelajar jurusan pendidikan awal kanak-kanak Kolej Vokasional Keningau telah mendapat pingat perak di Winter Stars of Dresden, Jerman, yang berlangsung dari 24 sehingga 27 Februari 2022 atas persembahan cerita rakyat.

Ketiga-tiga pelajar ini menyampaikan tiga cerita rakyat atau lagenda dahulukala yang berbeza.

Janeva Elianna menyampaikan kisah berkenaan dengan seorang gadis dusun bernama “Kinomulok” yang mengorbankan dirinya untuk menyelamatkan kampungnya dari kemarau yang berpanjangan.

Nur Adilah Farhanah Abdullah menceritakan perwira wanita Dang Insum yang dianggap sebagai lagenda di kalangan komuniti Bisaya di Sabah kerana sumbangannya mempertahankan tanahair daripada ditawan.

Rasydah Sintip @ Jius mengulas ringkasan mitos yang berasal dari Tamparuli berkenaan dengan seorang lelaki bernama Gunsoloi yang membina bahtera diatas bukit sebagai persediaan bagi banjir besar yang diramalkan akan menimpa kampugnya.

Pengarah kolej tersebut, Encik Johari @ Jaibet Bin Sabin, berasa bangga dengan usaha para pelajar ini memelihara warisan budaya melalui penyampaian cerita rakyat dari pelbagai kaum dan tempat di Sabah.

Dia bertekad untuk meneruskan penglibatan pelajar dan guru kolej tersebut dalam aktiviti seni dan budaya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Video persembahan mereka yang bertajuk “Borneo Stories: Kinomulok, Dang Insum & Gunsoloi” itu boleh diakses melalui:


Catat Penurunan, 18,688 Kes Baharu Hari Ini

PUTRAJAYA: Kementerian Kesihatan melaporkan 18,688 kes baharu Covid-19 dalam tempoh 24 jam lalu, menjadikan keseluruhan jangkitan meningkat kepada 1,262,540 kes.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 6,565 kes.

Katanya, lima lagi negeri dan Wilayah Persekutuan mencatatkan lebih 1,000 kes, iaitu Kuala Lumpur (1,883), Kedah (1,610), Sabah (1,379), Johor (1,308) dan Negeri Sembilan (1,140).

Ia diikuti Kelantan (870), Perak (861), Pulau Pinang (694), Pahang (602), Terengganu (598), Sarawak (581), Melaka (526), Putrajaya (63), Perlis (enam) dan Labuan (dua).


Tikam Rakan Guna Pisau Pemotong Sayur Hingga Mati

BELURAN: Seorang buruh ladang warga Indonesia maut ditikam oleh rakan senegaranya hingga mati selepas kedua-duanya bergaduh di kawasan ladang Tulid Mas Telupid, dekat sini semalam.

Mangsa lelaki berusia 37 tahun warga Indonesia disahkan meninggal dunia oleh doktor bertugas di Hospital Duchess Of Kent, Sandakan.

Ketua Polis Daerah Beluran Superintendan Kasim Muda berkata, kejadian berlaku jam 5.30 pagi, apabila mangsa dikatakan menyerang suspek yang ketika itu berada di hadapan pejabat ladang berkenaan bersama beberapa pekerja lain.

“Mangsa sambil membawa besi ‘loading’ buah kelapa sawit mendekati lalu memukul suspek beberapa kali.

“Suspek yang kudung sebelah tangan kanan cuba mengelak namun mengenai badannya sebelum dileraikan oleh pekerja di ladang berkenaan.

“Mangsa yang ditenangkan oleh rakan sekerjanya tiba-tiba rebah akibat kesan luka diperut dipercayai ditikam,” katanya di sini, hari ini.

Berikutan itu, Kasim berkata pekerja di ladang terbabit bertindak menahan suspek berusia 30 tahun manakala mangsa yang parah dikejarkan ke Klinik Kesihatan Telupid untuk rawatan.

“Mangsa kemudian dipindahkan ke Hospital Duchess Of Kent, Sandakan untuk rawatan lanjut namun disahkan meninggal dunia oleh doktor bertugas.

“Pasukan polis yang dimaklumkan mengenai kejadian itu kemudian bertindak ke lokasi dan menahan suspek terbabit.

“Pergaduhan itu dipercayai akibat masalah hutang namun siasatan masih dijalankan bagi mengenal pasti punca sebenar kejadian,” katanya.

Dalam pada itu, Kasim berkata polis merampas sebilah pisau pemotong sayur berukuran 28 sentimeter dan besi loading buah kelapa sawit di lokasi kejadian.

“Kes disiasat mengikut Seksyen 302 Kanun keseksaan kerana membunuh,” katanya.


KFR & Kumpulan Abu Sayaf Masih Cuba Menceroboh

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 24 Julai depan.

Pesuruhjaya Polis Sabah Datuk Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parlimen Taiwan lulus perkahwinan sesama jenis

TAIPEI: Parlimen Taiwan hari ini, meluluskan undang-undang perkahwinan sesama jenis, sekali gus mencatat sejarah sebagai negara pertama di Asia yang berbuat demikian.

Ia juga terselamat daripada cubaan oleh pihak konservatif untuk menggagalkan usaha meluluskan undang-undang berkenaan.

Penggubal undang-undang meluluskan rang undang-undang bagi membolehkan perkahwinan antara pasangan sesama jenis, bagi membentuk ‘penyatuan tetap yang eksklusif’.

Rang undang-undang itu turut mengandungi klausa yang membenarkan mereka mengemukakan permohonan untuk ‘mendaftarkan perkahwinan’ dengan beberapa agensi kerajaan.

Keputusan Parlimen itu dianggap satu kejayaan besar bagi masyarakat LGBT yang berkempen sejak beberapa tahun lalu untuk mendapatkan hak berkahwin, sekali gus menjadikan Taiwan sebagai peneraju gerakan hak gay yang semakin berkembang di Asia.

Proses undian itu berlangsung pada sambutan Hari Antarabangsa Menentang Homofobia, Transfobia dan Bifobia, iaitu acara peringkat antarabangsa bagi meningkatkan kesedaran mengenai pelanggaran hak asasi LGBT serta merangsang minat terhadap aktiviti golongan itu di seluruh dunia.

Dalam pada itu, sejak beberapa bulan lalu, puak konservatif berusaha membatalkan undang-undang yang merujuk kepada perkahwinan, sebaliknya mencadangkan rang undang-undang yang menawarkan sesuatu yang hampir menyamai penyatuan sesama jenis yang lebih terhad.

Namun, rang undang-undang itu berdepan cabaran untuk diluluskan kerana gagal memperoleh undi yang mencukupi.

Sementara itu, kumpulan hak asasi gay menyambut baik undang-undang berkenaan dan menyifatkan kebenaran untuk memohon ‘mendaftarkan perkahwinan’ seperti yang dinyatakan dalam klausa empat, akan mewujudkan kesamarataan dengan pasangan heteroseksual.

“Klausa empat memastikan dua individu yang memiliki jantina yang sama boleh mendaftarkan perkahwinan mereka pada 24 Mei dan memastikan Taiwan menjadi negara pertama di Asia yang membenarkan perkahwinan sesama jenis, sekali gus membuka sejarah baharu,” kata Perikatan bagi Mempromosikan Hak Perkongsian Sivil Taiwan.

Dalam pada itu, Presiden Tsai Ing-wen, berkata keputusan untuk membenarkan perkahwinan sejenis adalah satu permulaan bagi mewujudkan kesamarataan.

“Pada 17 Mei 2019, di #Taiwan, #LoveWon. Kami mengambil keputusan ke arah kesamarataan sebenar-benarnya, dan menjadikan Taiwan satu negara yang lebih baik,” katanya di Twitter. – AFP


PRN Sabah: PKR Harap Dapat Lebih Banyak Kerusi

KOTA KINABALU: Setiausaha Agung PKR, Datuk Seri Saifuddin Nasution Ismail mengakui peratusan kerusi Dewan Undangan Negeri (DUN) yang dijangka diperuntukkan kepada parti itu pada Pilihan Raya Negeri (PRN) Sabah sebagai ‘sangat kecil’.

Bagaimanapun, katanya, masih ada tempoh seminggu lagi sebelum hari penamaan calon pada 12 September ini untuk memuktamadkan semua perkara berkaitan PRN berkenaan, termasuk senarai calon.

Beliau berkata, perkara terbabit dibincangkan oleh Presiden PKR, Datuk Seri Anwar Ibrahim bersama Presiden Parti Warisan Sabah (WARISAN), Datuk Seri Mohd Shafie Apdal pada pertemuan tertutup pagi ini.

“Pertemuan tertutup itu dihadiri Anwar, Mohd Shafie dan saya sendiri. Tujuannya adalah untuk melakukan ‘fine tuning’ bagi memuktamadkan semua perkara berkaitan PRN.

“Mohd Shafie juga menyampaikan beberapa perkara berkaitan persiapan di peringkat negeri secara keseluruhan. PKR mengambil peluang ini untuk mendengar kedudukan terkini dan kita masih ada seminggu untuk muktamadkan semuanya.

“Dalam soal pengagihan kerusi, kita perlu ambil kira kawasan yang ada pembabitan UPKO (Pertubuhan Kinabalu Progresif Bersatu), DAP dan AMANAH (Parti Amanah Negara). Itu lumrah dalam mana-mana proses rundingan kerusi.

“Namun, peratus (kerusi) untuk PKR sangat kecil,” katanya kepada pemberita selepas program Jelajah Penerangan Negeri Sabah di sini hari ini yang turut disertai Anwar; Pengerusi Majlis Penasihat PKR, Dr Wan Azizah Wan Ismail dan Pengerusi PKR Sabah, Datuk Christina Liew.

Saifuddin berpendapat, PKR harus diberi peluang meletakkan lebih ramai calon berikutan terdapat penambahan 13 kerusi Dewan Undangan Negeri (DUN) Sabah daripada 60 kerusi sebelum ini.

“Dengan kekuatan yang PKR ada, kita rasa amat munasabah untuk (pertambahan) kerusi ditandingi PKR. Dengan pertambahan kerusi, ada munasabah peluang untuk PKR dibuka juga.

“Kekuatan PKR adalah dari segi jumlah keanggotaan di mana Sabah negeri kedua tertinggi selepas Selangor dengan 173,907 keahlian. Antara kawasan dengan keanggotaan tertinggi dalam PKR adalah Kudat, Tawau, Pensiangan, Silam, Kudat dan Sepanggar.

“Jumlah itu menggambarkan penerimaan masyarakat terhadap parti ini,” katanya.

Pada Pilihan Raya Umum ke-14 (PRU-14), sebanyak 60 kerusi DUN dipertandingkan di Sabah dengan PKR bertanding di sembilan kerusi DUN, iaitu Inanam, Tempasuk, Kadamaian, Moyog, Karanaan, Matunggong, Tamparuli, Kuala Penyu dan Api-Api.

Dewan Rakyat pada Julai tahun lalu, meluluskan usul tambahan 13 kerusi DUN Sabah, menjadikan kedudukan semasa 73 kerusi.

SPR turut dilapor mengesyorkan jumlah Bahagian-Bahagian Pilihan Raya Negeri bagi Negeri Sabah ditambah 13 bagi menjadikan jumlah keseluruhan Bahagian-Bahagian Pilihan Raya Negeri bagi negeri berkenaan sebanyak 73.

Sebanyak 13 DUN berkenaan ialah N02 Bengkoka, N06 Bandau, N08 Pintasan, N13 Pantai Dalit, N17 Darau, N24 Tanjung Keramat, N27 Limbahau, N44 Tulid, N47 Telupid, N51 Sungai Manila, N58 Lamag, N61 Segama dan N70 Kukusan.

PRN Sabah bakal diadakan susulan pembubaran DUN yang diumumkan oleh Ketua Menteri, Datuk Seri Mohd Shafie Apdal, pada 30 Julai lalu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Labuan Hampir Berjaya Landaikan Lengkung

LABUAN: Labuan kini hampir berjaya melandaikan lengkung kes COVID-19 dan optimistik kes akan terus menunjukkan trend penurunan ketara, kata Pengarah Jabatan Kesihatan Labuan, Dr Ismuni Bohari.

Beliau berkata penularan dalam kalangan komuniti tempatan dapat dikawal dengan baik, bagaimanapun cabaran kini adalah kemasukan pengembara ke pulau bebas cukai itu.

“Kami sekarang melakukan ‘penyelenggaraan’ di kawasan berisiko tinggi seperti kawasan setinggan atas air dan rumah kongsi untuk memantau pematuhan terhadap prosedur operasi standard (SOP).

“Jika SOP tidak dipatuhi, membiarkan rumah sewa, bilik atau setinggan terus penuh sesak, kita tidak dapat mengawal penyebaran COVID-19 dalam kalangan komuniti,” katanya kepada Bernama hari ini.

Labuan merekodkan 104 kes pada 7 November sebelum turun kepada 24 kes keesokannya dan 63 kes dicatatkan semalam.

Dr Ismuni berkata sebanyak 34,992 sampel COVID-19 dikumpul dari 27 September sehingga semalam, dan kira-kira 2,000 analisis akan dikeluarkan minggu ini.

Beliau berkata kluster tidak aktif, Bah Bangat dengan 11 kes, Bah Bundle (30) dan Bah Layangan (5) akan tamat pada 14 November.

Kluster Saguking, Tenaga, Bina dan Titian serta Limbungan turut menunjukkan penurunan drastik atau tiada kes beberapa hari ini.

“Kes yang ada kini adalah daripada kontak rapat pesakit positif yang sedang ditangani secara efektif… cabaran terbesar kami adalah kemasukan pengembara dari Sabah. Kita tidak dapat menghalang orang daripada memasuki Labuan, kerana kita masih bergantung kepada makanan dan barangan dari Sabah.

“Sama juga penduduk di sini, kita tidak dapat menghalang mereka daripada melawat keluarga di Sabah dan situasi ini boleh menyumbang kepada kes baharu pada masa akan datang,” katanya.

Labuan mencatatkan kes setiap hari sejak 27 September dengan 1,046 kes kumulatif setakat 9 November berbanding 26 kes pada 26 September. – BERNAMA


Warga Filipina Ditahan Bersama 2,500 Bungkus Rokok Seludup

LAHAD DATU: Pasukan Polis Marin (PPM) Lahad Datu merampas 2,500 bungkus rokok seludup bernilai RM36,300 dalam serbuan di sebuah rumah di Kampung Bakau Baru, Jalan Silam di sini, kelmarin.

Dalam serbuan pada 11.30 pagi itu, pasukan PPM yang bertindak atas maklumat orang awam menyerbu rumah berkenaan sebelum menemui semua rokok yang dipercayai dibawa masuk dari negara jiran.

Pegawai Pemerintah Markas Operasi PPM Wilayah Empat Lahad Datu Superintendan Gan Ping Sin berkata, hasil pemeriksaan mendapati semua rokok yang tidak berbayar cukai berkenaan disembunyikan dalam beg plastik hitam dan disimpan di stor belakang rumah tidak bernombor terbabit.

Menurutnya, pemeriksaan lanjut kemudiannya mendapati terdapat sebanyak 2,500 bungkus rokok jenama ‘Premium International’.

“Hasil penemuan itu, polis menahan seorang lelaki lingkungan berusia 47 tahun warga Filipina.

“Anggaran jumlah rampasan rokok dianggarkan bernilai RM36,300 selepas cukai,” katanya dalam kenyataan hari ini.

Gan berkata, semua barang rampasan dibawa ke Markas Operasi PPM Lahad Datu untuk tindakan lanjut.

Katanya, suspek yang ditahan pula dibawa ke Hospital Lahad Datu untuk menjalani pemeriksaan kesihatan Covid-19 oleh Kementerian Kesihatan Malaysia (KKM).

“Kes disiasat mengikut Seksyen 135(1)(d) Akta Kastam 1967.

“Pihak PPM amat menggalakkan masyarakat pesisir pantai dan maritim khususnya untuk menyalurkan apa-apa maklumat melalui aplikasi whatsApp Pasukan Polis Marin Wilayah 4 Sabah di talian 013-2831197.

“Sebarang maklumat juga boleh disalurkan dengan menghubungi Gerakan PPM Lahad Datu di talian 013-9808084 bagi memastikan keselamatan dan  kemakmuran setempat terjaga dan terkawal,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Cadang Toyota Buka Kilang Di Sabah

NAGOYA, JEPUN: Datuk Seri Mohd. Shafie Apdal mencadangkan syarikat automotif terkemuka Jepun, Toyota Motor Corporation (Toyota) agar membuka kilang pemasangan komponen kenderaan keluarannya di Sabah.

Ketua Menteri berkata, langkah tersebut bakal mengukuhkan pasaran Toyota di Borneo memandangkan ibu negara Indonesia akan berpindah ke Kalimantan Timur manakala Sabah akan menerima manfaat peluang pekerjaan kepada rakyatnya serta limpahan ekonomi.

Beliau mencadangkan perkara tersebut dalam pertemuannya bersama beberapa peneraju industri automotif selepas menghadiri Seminar Peluang Perniagaan di Malaysia sempena misi pelaburannya di Nagoya, Jepun hari ini.

“Kita pun jadi pengguna kereta yang mereka keluarkan cuma kita perlu melihat apa potensi untuk kita manfaatkan kerana ada jenis kereta yang mereka eksport dan keluarkan diperlukan di negara kita, jadi untuk pastikan perkara ini mampan, kita cadangkan supaya kerjasama dengan mereka sama ada menerusi pemasangan atau kita jadi pembekal di Jepun, contohnya pacuan empat roda iaitu kereta yang diperlukan dalam suasana jalan raya di Sabah, Sarawak dan Kalimantan.

“Insyallah saya yakin kita mempunyai potensi daripada segi lokasinya, pekerja yang ada saya yakin anak-anak kita yang mempunyai kebolehan dalam bidang-bidang ini dan kita boleh sediakan bukan hanya lokasi tidak jauh dari Jepun, sumber yang ada kita mempunyai kemampuan untuk menyediakan apa yang dapat membantu supaya mereka dapat juga dapat manfaat situasi menang-menang,” katanya ketika ditemui Borneo Today selepas pertemuan selama kira-kira 45 minit itu.

Selain pertemuan dengan wakil industri automotif, Mohd. Shafie turut mengadakan mesyuarat tertutup bersama WADA Aircraft Technology Co. Ltd., sebuah syarikat antarabangsa Jepun yang terlibat dalam industri aeroangkasa.

Terdahulu dalam seminar itu, Mohd. Shafie memberikan ucaptama dan mengadakan sesi soal jawab selama lebih sejam yang dihadiri 142 ahli perniagaan dan pelabur dari Jepun.

Menjawab satu soalan dikemukakan ahli perniagaan yang hadir, Ketua Menteri berkata, antara sektor yang menjadi pilihan Sabah untuk bekerjasama dengan syarikat dari Jepun adalah penghasilan perabot kerana negeri itu mempunyai sumber kayu-kayan yang cukup.

Katanya, Sabah bagaimanapun tidak lagi mengeksport balak, justeru syarikat-syarikat dari Jepun boleh membuka kilang di Sabah dengan jaminan kerajaan bahawa sumber kayu akan dibekalkan sepanjang masa mengikut permintaan.

“Saya percaya Jepun mengimport kayu getah dari Malaysia khasnya Sabah, kami ada 180,000 ekar tanah yang ditanam dengan pokok getah, kayu ini anda boleh hasilkan perabot dan jelas kami begitu dekat dengan industri anda tetapi saya berharap buka kilang di Sabah, kita boleh bekerjasama rapat dan buruh juga sudah tersedia,” katanya.

Sementara itu, beliau turut berjanji kerajaan negeri akan memberikan segala kemudahan termasuk mempercepatkan kelulusan dalam tempoh 24 jam kepada mana-mana syarikat Jepun yang melabur di Sabah asalkan mereka telah menepati syarat-syarat ditetapkan.

“Kami ada polisi dan instrumen iaitu memberi kelulusan untuk apa sahaja pelaburan masuk ke Sabah dalam tempoh 24 jam asalkan anda menepati syarat seperti Kajian Impak Alam Sekitar (EIA) dan keperluan lain,” tegasnya.


Kerajaan Warisan Sabah Tumbang?

KOTA KINABALU: Bekas Ketua Menteri Sabah, Tan Sri Musa Aman mengumumkan memperoleh majoriti mudah bagi membentuk kerajaan Sabah yang baharu.

Dalam satu sidang media khas petang tadi, beliau berkata, gabungan baharu terbabit membabitkan beberapa parti iaitu Umno, Parti Pribumi Bersatu Malaysia (Bersatu), Parti Solidariti Tanah Airku (Star) dan Parti Bersatu Sabah (PBS).

Katanya, Menteri Keselamatan Dalam Negeri, Datuk Seri Hamzah Zainudin dan Setiausaha Politik kepada Perdana Menteri, Datuk Nardin membuat kunjungan hormat kepada Yang di-Pertua Negeri Sabah, Tun Juhar Mahiruddin pagi tadi.

“Mereka membuat kunjungan hormat kepada Tuan Yang Terutama pagi tadi bagi memaklumkan gabungan baharu yang menyokong Perikatan Nasional (PN) di bawah pimpinan Perdana Menteri, Tan Sri Muhyiddin Yassin bahawa memperoleh sokongan majoriti untuk membentuk kerajaan baru.

“Tuan Yang Terutama meminta saya mengemukakan surat akuan bersumpah yang mengesahkan sokongan mereka.

“Saya menerima surat akuan bersumpah Ahli Dewan Undangan Negeri (Adun) yang mengesahkan pendirian mereka menyokong gabungan baharu yang saya ketuai,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mansuh Cuti Penggal, Beri Peluang Pelajar ‘Catch Up’ Semula Pelajaran

KUALA LUMPUR: Permuafakatan Ibu bapa Malaysia (MIMBAR) mencadangkan supaya semua cuti penggal persekolahan bagi tahun ini dimansuhkan.

Yang Dipertuanya, Datin Seri Ismalina Ismail berkata, ia bagi memberi peluang kepada para pelajar untuk mempelajari semula pembelajaran yang tertinggal sebelum ini

“Kebanyakan ibu bapa yang saya jumpa mengatakan kurang sikit signifikannya cuti penggal ini sebab mereka dah terlalu lama berada di rumah.

“Jadi mereka ini dah banyak ketinggalan, justeru ibu bapa minta saya mengutarakan supaya dipertimbangkan untuk ditiadakan cuti penggal,” ujarnya.

Selain itu, beliau juga berharap pihak sekolah berasrama supaya melaksanakan Prosedur Operasi Standard (SOP) dengan ketat terutamanya kepada pelawat yang ingin masuk ke kawasan sekolah berkenaan.

“Kita berharap pemantauan SOP ini dapat dijalankan dengan teratur dan efektif yang mana bila anak-anak balik ke asrama mereka tidak dijangkiti.

“Pelawat atau orang luar yang masuk ke kawasan sekolah harus diperiksa dulu mengikut SOP yang ditetapkan sebab kita tidak mahu orang luar yang masuk ke kawasan sekolah bawa virus dan menyebabkan timbulnya kluster baharu,” tambahnya lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Premis Niaga Di Sabah Hanya Dibuka Jam 6 Pagi Hingga 8 Malam

KUALA LUMPUR: Tempoh perniagaan yang lebih pendek adalah di antara prosedur operasi standard (SOP) diperketatkan susulan pelaksanaan kawalan rentas daerah di Sabah berkuat kuasa hari ini hingga 16 Oktober depan.

Menteri Kanan (Keselamatan), Datuk Seri Ismail Sabri, berkata waktu operasi premis perniagaan seperti restoran, kedai makan dan serbaneka di Sabah kini hanya dibenarkan dibuka mulai jam 6 pagi hingga 8 malam.

Selain itu, beliau menjelaskan, waktu operasi stesen minyak di seluruh negeri juga ditetapkan untuk tempoh sama, manakala pasar harian dibenarkan dibuka mulai jam 6 pagi hingga 2 petang.

“Pasar malam, pasar tani, tamu dan pasar borong, pula dibenarkan beroperasi berdasarkan SOP sedia ada.

“Teksi dan e-hailing dibenarkan beroperasi mulai jam 6 pagi hingga 8 malam, sebarang perincian SOP berkaitan boleh dirujuk di laman web Majlis Keselamatan Negara (MKN),” katanya.- BH Online


77 Kematian Akibat Wabak Covid-19 Di Iran

Seoul: Iran kini menjadi negara yang mencatatkan kes kematian akibat wabak Covid-19 tertinggi selepas China dengan 77 individu maut selain jumlah jangkitan mencecah 2,336.

Timbalan Menteri Kesihatannya, Alireza Raisi berkata, daripada jumlah itu 835 kes baharu yang dicatatkan semalam.

Dalam pada itu, kes Covid-19 di Korea Selatan mencecah 5,000, sekali gus menjadikan ia negara kedua tertinggi yang mencatatkan jumlah keseluruhan kes.

Setakat pagi semalam, Pusat Kawalan Penyakit Korea Selatan mengesahkan 4,812 kes di negara berkenaan.

Selain itu, dua lagi maut menjadikan 28 mangsa meninggal dunia akibat Covid-19.

Beberapa acara seperti konsert K-pop hingga perlawanan sukan ditangguhkan atau dibatalkan.

Sementara itu, cuti bagi sekolah dan tadika di seluruh negara dilanjutkan untuk tiga minggu lagi. – Agensi


7 Lagi Lokaliti Dikenakan PKPD Di Sabah

KOTA KINABALU: Tujuh lagi lokaliti di Sabah dikenakan perintah kawalan pergerakan diperketatkan (PKPD) bermula 23 Ogos hingga 5 September ini.

Ketua Pengarah Majlis Keselamatan Negara (MKN) Rodzi Md Saad berkata dalam kenyataan, 7 lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD bermula 23 Ogos hingga 5 September adalah seperti berikut:

Lanjutan PKPD di Sabah hingga 5 September:

Penamatan PKPD di Sabah pada 21 0gos dan 22 Ogos:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong, Ahli Parlimen Iktiraf Petugas Barisan Hadapan

KUALA LUMPUR: Jasa dan pengorbanan petugas barisan hadapan yang bertungkus-lumus memerangi wabak Covid-19 di Malaysia, hari ini mendapat pengiktirafan negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan semua Ahli Parlimen serta Senator.

Penghargaan negara itu diberikan Seri Paduka, yang mengajak Yang Dipertua Dewan Negara, Yang Dipertua Dewan Rakyat, semua Ahli Parlimen, Senator dan tetamu jemputan yang menghadiri Istiadat Pembukaan Mesyuarat Penggal Ketiga Parlimen ke-14, di Dewan Rakyat, bangun berdiri dan memberi tepukan gemuruh, simbolik penghargaan kepada semua petugas barisan hadapan.

Menyifatkan istiadat pembukaan persidangan Parlimen kali ini berbeza daripada norma dan kelazimannya berikutan wabak Covid-19 serta amat bermakna kerana berlangsung dalam bulan suci Ramadan, Al-Sultan Abdullah menzahirkan rasa syukur kerana rakyat jelata bersatu padu sebagai Bangsa Malaysia yang kuat, cekal dan berdisiplin menghadapi ancaman wabak yang membawa maut itu.

Dalam saat getir yang dihadapi ini, Seri Paduka bertitah, petugas barisan hadapan negara terutamanya yang berada dalam perkhidmatan kesihatan; tentera, polis, bomba, imigresen, Agensi Pengurusan Bencana Negara, Angkatan Pertahanan Awam Malaysia, Jabatan Sukarelawan Malaysia dan agensi lain yang terbabit tampil dengan penuh dedikasi.

“Pengorbanan mereka tidak pernah mengenal erti penat mahupun takut hinggakan nyawa dan keselamatan diri sendiri menjadi taruhan demi menjaga kemaslahatan dan kepentingan orang ramai.

“Justeru, sebagai tanda penghargaan negara; marilah bersama-sama dengan Beta untuk berdiri dan memberikan tepukan yang gemuruh kepada semua wira dan wirawati petugas barisan hadapan negara,” titah Al-Sultan Abdullah.

Sejurus itu, semua Ahli Parlimen dan Senator bangun berdiri seketika memberi tepukan gemuruh sebagai penghargaan kepada semua petugas barisan hadapan negara.

Seri Paduka bertitah, Malaysia ketika ini masih lagi dalam usaha memerangi penularan wabak Covid-19 yang mula dikesan menjangkiti rakyat Malaysia pada awal Februari lalu.

Setakat semalam, Malaysia mencatatkan 6,894 kes positif Covid-19 dengan sejumlah 5,571 orang sudah dibenarkan keluar wad. Sebanyak 113 kes kematian direkodkan di negara ini.

“Kepada rakyat jelata sekalian, teruskan menjaga kesihatan diri dan keluarga serta persekitaran setempat. Hindari daripada berhimpun secara ramai dan teruskan mengamalkan penjarakan sosial.

“Mudah-mudahan Malaysia akan berjaya menangani pandemik Covid-19 ini dengan jayanya,” titah Al-Sultan Abdullah.- BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PPV Dewan Masyarakat Keningau Sesak, Warga Asing Berbaris Seawal 3 Pagi

KENINGAU: Berbaris seawal jam 3 pagi bagi mendapatkan slot janji temu vaksin secara walk-in.

Itu yang berlaku di Pusat Pemberian Vaksin (PPV) Dewan Masyarakat Keningau apabila warga asing mengambil keputusan untuk mengejar masa dan slot yang terhad disediakan penyelaras program imunisasi COVID-19 Kebangsaan (PICK) Keningau.

Kesesakan di hadapan pintu masuk PPV itu bagimanapun berjaya dikawal sepenuhnya oleh pasukan keselamatan bertugas.

Menurut Pegawai Perubatan Kesihatan Kawasan Keningau yang juga penyelia PPV itu, Dr Abdul Qayyum Jumidey berkata kesesakan hampir serupa telah dialami di PPV tersebut pada minggu lalu

Jelasnya antara punca kesesakan adalah kerana terdapat warga asing yang tidak tahu menggunakan aplikasi MySejahtera dan mereka tiada maklumat lengkap.

“Pada minggu lalu kita telah mengalami insiden serupa dengan keadaan bersesak di pekarangan dewan dan di luar pintu masuk dewan. Pada kejadian tersebut pihak keselamatan berjaya mengawal keadaan dan kebanyakan yang hadir diminta pulang,” katanya pada Sabtu.

PPV Sesak | Penerima w PPV di Keningau, tidak terima maklumat lengkap

Jelas Dr Abdul Qayyum Jumidey, PPV Dewan Masyarakat Keningau menawarkan 2,500 slot untuk yang mempunyai janji temu manakala 500 slot untuk individu walk-in.

Katanya, daripada 500 kuota walk-in, 250 slot diberikan kepada penduduk tempatan manakala 250 lagi untuk warga asing.

“Sebab itu ada warga asing yang sanggup berbaris seawal 3 pagi untuk mendapatkan slot janji temu pada hari yang sama. Apabila slot sudah dipenuhi mereka akan diarahkan pulang dan tidak menunggu di pekarangan PPV,” katanya.

Tambah Dr Abdul Qayyum, PPV Dewan Masyarakat Keningau beroperasi setiap hari bermula jam 8 pagi hingga 4 petang.

Sementara itu, bagi Marianus Mao Meka, warganegara Indonesia, dia dan rakan-rakan diminta oleh majikan untuk ke PPV itu tanpa mengetahui maklumat dan kuota janji temu yang ditetapkan.

“Kami datang ke sini dari Sook pada pukul 3 pagi dan kami dihantar oleh majikan kami. Majikan suruh datang awal kerana terlampau ramai orang tetapi sekarang tidak dapat masuk,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Lihat’ Keperluan Tubuh Jawatankuasa Khas Urus Buruh Asing & PTI Di Sabah

KOTA KINABALU: Kerajaan Persekutuan dan Negeri digesa supaya ‘melihat’ keperluan menubuhkan jawatankuasa khas pilihan pengurusan buruh asing dan kehadiran pendatang tanpa izin (PTI) di Sabah.

Presiden Parti Solidariti Tanahairku (STAR) Sabah Datuk Dr Jeffrey Kitingan berkata mekanisme itu meliputi dasar, pengurusan, operasi dan semua pihak berkepentingan.

“Dari peringkat dasar, perundangan dan perlembagaan, kerajaan perlu menubuhkan jawatankuasa khas ini,” katanya, kepada pemberita pada sidang media, di sini, semalam.

Dr Jeffrey percaya jawatankuasa itu harus melibatkan badan bukan kerajaan (NGO) dan parti pembangkang untuk mengurus serta memantau pergerakan buruh asing dan PTI.

Menurutnya, perlu ada mekanisme sesuai untuk orang tempatan melaporkan pergerakan orang luar di kawasan mereka kepada pihak berkuasa tempatan dan penguatkuasa lain.

“Hal itu amat mendesak dan saya akan membawa usul pembentukan jawatankuasa khas ini pada sesi persidangan Parlimen dan Dewan Undangan Negeri akan datang,” katanya.

Ahli Parlimen Keningau terbabit juga percaya bahawa jawatankuasa khas terbabit harus diberi tanggungjawab untuk melindungi kedaulatan tanahair dan perlembagaan negara.

Pada masa sama, jawatankuasa itu diharap diberi kuasa mencadang polisi pengurusan buruh asing dan PTI, selain memantau ‘aktiviti’ jabatan termasuk kementerian berkaitan.

“Saya juga mencadangkan Kerajaan Negeri menubuhkan Kementerian Keselamatan Dalam Negeri untuk Sabah sebagai tambahan kepada jawatankuasa khas ini,” katanya.

Beliau turut merayu Perdana Menteri Tun Dr Mahathir Mohammad supaya serius dan mengambil perhatian dalam mencari kaedah penyelesaian menyeluruh masalah berkaitan.

Ahli Dewan Undangan Negeri (ADUN) Tambunan itu juga percaya kerajaan mesti mempunyai penyelesaian yang tepat dan menyeluruh untuk mengekang ‘kebanjiran berterusan’ PTI.

“Saya harap Perdana Menteri akan mengambil cabaran ini untuk menyelesaikan masalah yang berlaku kerana kita tidak dapat menyelesaikannya secara bersendirian,” katanya.


Seorang Maut, 2 Kenderaan Dan 29 Rumah Musnah Dalam Kebakaran Di Tongod

SANDAKAN: Seorang maut dalam kebakaran 29 rumah di Kampung Batung, dekat Pinangah, Tongod, semalam.

Dalam kejadian yang turut memusnahkan sebuah tadika dan dua kereta pada kira-kira jam 5.30 petang itu, Eng Suan King@John Philip, 63, meninggal dunia di Klinik Kesihatan Tongod akibat melecur hampir 90 peratus.

Penyelia Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Mohd Hasbi Hajat, berkata pihaknya menerima panggilan kecemasan pada jam 5.35 petang, sebelum anggota dari Balai Bomba dan Penyelamat (BBP) Kinabatangan dan Sandakan ke lokasi kejadian.

Katanya, bagaimanapun pasukan bomba mengambil masa lebih tiga jam untuk sampai ke lokasi kejadian.

“Api berjaya dikawal pada jam 9.50 malam dan maklumat lanjut masih belum diterima berikutan lokasi kejadian tidak mempunyai jaringan komunikasi,” katanya ketika dihubungi, hari ini.

Mohd Hasbi berkata, operasi ditamatkan sepenuhnya pada jam 3.10 pagi tadi dan pemeriksaan lanjut mendapati sebuah kuarters klinik kesihatan turut terbakar kira-kira 15 peratus.

Katanya, pihak Forensik JBPM masih menjalankan siasatan lanjut bagi mengenal pasti punca kejadian dan anggaran kerugian.


Warisan Kekal Sokong Dr Mahathir Sebagai PM – Shafie

KUALA LUMPUR: Presiden Parti Warisan Sabah (Warisan) Datuk Seri Mohd Shafie Apdal dilihat antara individu yang hadir di kediaman Presiden Parti Pribumi Bersatu Malaysia (Bersatu) Tan Sri Muhyiddin Yassin di Bukit Damansara di sini malam ini.

Bagaimanapun, Mohd Shafie beredar tidak sampai lima minit kerana difahamkan Muhyiddin tiada di kediamannya ketika itu.

Mohd Shafie ketika ditemui pemberita selepas itu tidak mendedahkan tujuan berada di situ namun sempat berkata Warisan kekal dengan pendirian menyokong Tun Dr Mahathir Mohamad sebagai Perdana Menteri.

“Yes, of course (sudah tentu sokong Dr Mahathir),” katanya kepada pemberita.


Caj Transaksi RM1 ATM Bermula Esok

KUALA LUMPUR: Caj transaksi pengeluaran RM1 menerusi mesin pengeluaran wang automatik (ATM) akan mula dikuatkuasakan semula kepada pelanggan berkuatkuasa esok.

Beberapa bank termasuk Maybank, Bank Islam Malaysia Bhd, CIMB Bank, RHB Bank, Citibank dan HSBC telah memuat naik notis berkenaan di platform media sosial mereka pada pertengahan Disember tahun lalu.

Dalam makluman di media sosial, Maybank telah menyatakan bahawa mulai 1 Februari, caj transaksi pengeluaran tunai antara bank di ATM akan dilaksanakan semula.

“Pelanggan Maybank masih boleh mengeluarkan wang tunai tanpa caj di ATM Maybank,” demikian menurut bank itu.

Menurut CIMB, “Pelanggan yang dihormati, berkuat kuasa pada 1 Februari 2022, caj transaksi RM1 akan dikenakan ke atas pengeluaran wang tunai antara bank untuk transaksi yang dilakukan di ATM/mesin layan diri bukan CIMB Bank/CIMB Islamic.”

Menurut makluman Bank Islam pula, “Bagi pemegang kad Bank Islam, tiada caj dikenakan untuk pengeluaran menggunakan ATM Bank Islam.”

Sementara itu di media sosial, beberapa pengguna melontarkan respons masing-masing dengan ada yang berkata caj RM1 itu akan menyebabkan orang ramai kembali beratur panjang di beberapa buah ATM.

Ada juga yang mengkritik bank sebagai kedekut kerana tidak mampu menyerap caj RM1 itu.

“Singgit pun bank tak boleh absorb ke cost tu. Kedekut…,” ciapnya di laman Twitter.

Sebelum ini, kerajaan memperkenalkan pengecualian caj pada sistem MEPS pada 6 April 2020.

Langkah itu bagi membolehkan orang ramai mengeluarkan wang tunai daripada ATM yang berkongsi sistem MEPS semasa perintah kawalan pergerakan tanpa perlu dikenakan caj RM1.

Caj RM1 yang dikenakan Payments Network Malaysia Sdn Bhd (PayNet) kepada pelanggan.

Bank Negara Malaysia (BNM) adalah pemegang saham terbesar dalam PayNet, manakala baki sahamnya dikuasai konsortium 11 bank. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Pandang Serius Isu Penyeludupan Keluar Buahan-Buahan Spesies Endemik

KOTA KINABALU, 14 Okt: Kerajaan Negeri Sabah memandang serius dan akan mengambil tindakan undang-undang yang sewajarnya bagi mereka yang terlibat menyeludup keluar biji benih durian dan buahan-buahan spesies endemik Sabah, sama ada yang dilakukan oleh pelancong asing atau penduduk tempatan.

Setiausaha Kerajaan Negeri Sabah Datuk Hashim Paijan berkata Sabah dianugerahi dengan spesies tumbuh-tumbuhan dan buah-buahan endemik yang hanya boleh didapati di negeri ini.

“Oleh itu sumber biologi itu adalah merupakan aset kepada Sabah dan menjadi tanggungjawab kerajaan untuk melindungi sumber biologi ini daripada dieksploitasi oleh individu tidak bertanggungjawab bagi mengaut keuntungan terutama sekali oleh rakyat asing yang menggunakan aktiviti pelancongan bagi menyembunyikan aktiviti penyeludupan keluar dan penjualan secara haram biji benih durian dan buah-buahan spesies endemik Sabah,” katanya dalam satu kenyataan di sini hari ini.

Beliau berkata di bawah Enakmen Biodiversiti Sabah 2000 adalah menjadi satu kesalahan bagi mana-mana orang untuk membawa keluar, memindah atau mengeksport sumber biologi keluar dari Sabah tanpa kebenaran bertulis daripada Majlis Biodiversiti Sabah.

Katanya, sekira didapati bersalah boleh dikenakan denda tidak kurang daripada RM30,000 sehingga   RM100,000 atau penjara minimum enam bulan dan tidak lebih daripada 5 tahun atau kedua-duanya sekali.

Sehubungan itu, Hashim berkata satu Jawatankuasa Tindakan Khas yang dipengerusikan oleh Setiausaha Pusat Biodiversiti Sabah telah dibentuk bagi mengambil tindakan lanjut dalam menangani isu penyeludupan dan penjualan biji benih durian dan buah-buahan spesies endemik Sabah.

“Tindakan ini akan dilakukan secara bersepadu bersama-sama dengan Jabatan Kerajaan Negeri yang lain diantaranya Jabatan Peguam Besar Negeri Sabah, Jabatan Pertanian, Jabatan Perhutanan, Jabatan Hidupan Liar, Pejabat Hal Ehwal Dalam Negeri dan Penyelidikan serta pihak berkuasa seperti polis dan imigresen,” katanya.


Pelantikan Hajiji Bukti Kerjasama Erat, Setiakawan GRS – PM

KUALA LUMPUR: Pelantikan Datuk Hajiji Noor sebagai Ketua Menteri Sabah yang baharu membuktikan kerjasama erat parti di bawah Gabungan Rakyat Sabah (GRS), kata Perdana Menteri, Tan Sri Muhyiddin Yassin.

Beliau yang juga Pengerusi Perikatan Nasional (PN) turut mengucapkan terima kasih kepada kepemimpinan dan seluruh Ahli Dewan Undangan Negeri (ADUN) daripada PN, Barisan Nasional (BN) dan Parti Bersatu Sabah (PBS) yang bersetuju mencalonkan Hajiji sebagai Ketua Menteri ke-16.

“Persepakatan ini membuktikan kerjasama erat parti dalam GRS sepanjang Pilihan Raya Negeri (PRN) Sabah baru-baru ini mendapat sokongan rakyat negeri ini.

“Saya sangat menghargai semangat setiakawan yang ditunjukkan oleh parti-parti dalam gabungan ini demi kepentingan dan masa depan rakyat Sabah,” kata beliau dalam satu kenyataan di Facebook rasminya, hari ini.

Pada masa sama, Muhyiddin turut berdoa supaya Sabah terus kekal menjadi sebuah negeri yang aman dan makmur.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Umum BERSATU Keluar PH

KUALA LUMPUR: Parti Pribumi Bersatu Malaysia (BERSATU) mengumumkan keluar daripada Pakatan Harapan (PH).

Perkara itu diumumkan Presiden BERSATU, Tan Sri Muhyiddin Yassin, melalui satu kenyataan, sebentar tadi.

Muhyiddin berkata, perkara itu diputuskan Majlis Pimpinan Tertinggi BERSATU dalam mesyuarat khas yang diadakan semalam.

“Semua Ahli Dewan Rakyat daripada BERSATU dengan ini turut keluar daripada PH.

“Mereka sudah menandatangani Akuan Bersumpah (SD) untuk terus menyokong dan memberi kepercayaan kepada Tun Dr Mahathir Mohamad sebagai Perdana Menteri.

Keputusan ini dibuat dengan mengambil kira perkembangan politik semasa dan masa depan negara,” katanya.


Yazit Search Kritikal

KUALA LUMPUR: Bekas pemain dram kumpulan Search, Yazit Ahmad, berada dalam keadaan kritikal di Unit Rawatan Rapi (ICU) Wad Urologi dan Nefrologi, Hospital Kuala Lumpur (HKL) akibat kerosakan otak.

Menurut anaknya, Shafiqa Nurlis, doktor memaklumkan mereka sekeluarga perlu bersedia menghadapi segala kemungkinan dan andai kata masih bertahan, Yazit hanya mampu bergantung pada mesin pernafasan.

“Keadaan ayah sangat serius dan doktor memaklumkan kami sekeluarga perlu bersedia dengan segala kemungkinan kerana dia mengalami kerosakan otak yang teruk.

“Doktor juga memberitahu, keadaannya sangat kritikal dan jika ayah bertahan, dia sekadar bergantung pada mesin semata-mata,” katanya kepada BH Online.

Shafiqa berkata, keadaan bapanya semakin serius selepas mengadu sesak nafas, kira-kira jam 3.40 pagi semalam.

“Mungkin kerana terlebih minum air, ia mengganggu kesihatan ayah. Ketika dalam perjalanan ke HKL, jantung ayah terhenti seketika. Saat itu, hati saya tak tenang dan risau.

“Sejurus sampai ke hospital, ayah diberikan bantuan pernafasan (CPR). Mereka mengesan oksigen dan darah ayah tidak mengalir dengan betul.

“Saya mohon kepada semua pihak doakan yang terbaik buat ayah saya,” ujarnya.

Sebelum ini, Yazit pernah dimasukkan ke wad sama akibat masalah buah pinggang.


Wanita melecur di tangan dalam kebakaran membabitkan empat rumah kuarters di Keningau

SEORANG wanita melecur di tangan dalam kebakaran membabitkan empat rumah kuarters pekerja di Estet Karamata, Jalan Ansip Dalit di Keningau, petang hari ini.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) berkata, pihaknya menerima panggilan kecemasan 2.25 petang.

Katanya, seramai 18 anggota termasuk pegawai dari Balai Bomba dan Penyelamat (BBP) Keningau bersama dua jentera bergegas ke lokasi kejadian.

“Kebakaran membabitkan empat rumah kuarters pekerja yang terbakar sepenuhnya.

“Wanita dikenali sebagai Alfina berusia 27 tahun dilaporkan melecur di tangan dan dihantar ke Hospital Keningau untuk rawatan lanjut,” katanya menerusi kenyataan media.

Menurutnya, mangsa dilaporkan stabil dan operasi tamat sepenuhnya 4.29 petang. – Harian Metro


‘Terima Kasih Ustaz Ebit’

ALOR SETAR: “Terima kasih kerana bantu keluarga kami, hanya Allah mampu membalas jasa Ustaz Ebit,” kata Jamaliah Rejab, 54.

Jamaliah adalah isteri kepada pesakit strok, Ishak Darus, 77, yang berjaya dipujuk pendakwah, Ustaz Ebit Lew untuk berpindah ke kediaman baharu lebih selesa di Lorong Fajar, Jalan Sultanah di sini, kelmarin.

Jelasnya, beliau dan keluarganya bersyukur dapat mendiami rumah yang lengkap dengan kemudahan air dan elektrik berkenaan, terutamanya menjelang Ramadan, Jumaat ini.

“Memang kami seronok dapat berpindah dari rumah lama yang sudah rosak dan bocor terutama cucu yang dapat bermain di kawasan sekitar rumah ini.

“Saya anggap segala yang berlaku ada rahmatnya, malah suami yang dimasukan ke hospital juga sudah dibenarkan keluar hari ini (semalam) selepas keadaannya didapati stabil,” katanya ketika ditemui petang semalam.

Jamaliah berkata, sebelum ini keluarganya bukan tidak berusaha mencari rumah lebih elok di sekitar bandaraya ini, namun gagal kerana tidak mampu membayar sewa yang tinggi.

“Kami memang mendapat bantuan kerajaan setiap bulan dan wang itu habis diguna bagi membeli makanan selain ada juga menerima sumbangan orang ramai.

“Malah kerajaan juga ada menawarkan kami berpindah ke rumah flat, tetapi terpaksa ditolak kerana lokasinya yang agak jauh selain cucu saya pula ramai,” katanya.

Ditanya mengenai persiapan menyambut Ramadan, Jamaliah berkata, tiada apa persediaan dilakukannya kerana mereka baharu berpindah dan masih bergantung kepada bantuan bagi meneruskan hidup.

Kelmarin, tular di media sosial apabila Ustaz Ebit Lew menziarahi Ishak yang turut dikenali sebagai Pak Ishak yang terlantar akibat strok bersama keluarganya tinggal di rumah usang di Lorong Gedebang, Jalan Langgar, kerana tidak mampu menyewa di tempat lain.

Mereka didapati tinggal berhimpit dengan lantai beralaskan tikar getah, dinding kayu reput dimakan anai-anai, malah sebahagian bumbung zink berlubang.

Semalam, Ketua Pegawai Eksekutif Lembaga Zakat Negeri Kedah (LZNK), Syeikh Zakaria Othman memaklumkan usaha memujuk Pak Ishak sudah dilakukan pihaknya sejak 12 tahun lalu, namun keluarga daif itu enggan berpindah.

Selain ditawarkan rumah, keluarga terbabit turut menerima bantuan bulanan kewangan, bantuan makanan fakir miskin, bantuan awal persekolahan, bantuan Aidilfitri dan bantuan Jaya Diri.


Maut Terkena Renjatan Elektrik Bawah Jambatan

SANDAKAN: Seorang lelaki meninggal dunia selepas dipercayai terkena renjatan elektrik ketika berehat di bawah jambatan berdekatan Pasar Batu Dua di sini, hari ini.

Dalam kejadian kira-kira jam 1.50 tengah hari itu, mangsa dikenali sebagai Irwan, 30, warga tempatan itu difahamkan terjatuh ke dalam parit sebaik terkena renjatan wayar elektrik di bawah jambatan itu.

Ketua Balai Bomba dan Penyelamat (BBP) Sandakan, Jimmy Lagung, berkata pihaknya menerima panggilan kecemasan pada jam 1.51 tengah hari lalu menghantar tujuh anggota ke lokasi.

Menurutnya, sebaik tiba seorang lelaki ditemukan terapung dalam parit lalu dibawa ke naik ke tebing.

“Sebaik diperiksa, mangsa disahkan meninggal dunia lalu diserahkan kepada pihak polis.

“Mayat mangsa kemudiannya dihantar bilik mayat Hospital Duchess of Kent Sandakan untuk tindakan lanjut,” katanya dalam satu kenyataan, hari ini.

Kata Jimmy, keluarga mangsa melaporkan mangsa berehat di bawah jambatan itu sebelum terkena renjatan elektrik. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjaja, Peniaga Kecil Di Labuan Terima Tunai RM500

LABUAN: Kalangan penjaja dan peniaga kecil di sini menerima bantuan tunai RM500 dari Inisiatif Wilayah Cakna Kluster 3 yang disalurkan kepada Perbadanan Labuan.

Pengerusi Jawatankuasa Bencana WP Labuan Dr Fary Akmal Osman berkata, bantuan sekali serah merangkumi 1,078 penerima itu melibatkan 879 penjaja dan peniaga kecil, 90 pemandu teksi, 94 pengusaha bas dan 15 pengusaha bagang.

“Bantuan tunai ini melibatkan jumlah RM650,000,” katanya dalam sidang media semalam.

Fary yang juga Ketua Pegawai Eksekutif Perbadanan Labuan menjelaskan setakat ini sejumlah RM343,500 sudah diluluskan untuk 488 penjaja dan peniaga kecil melibatkan tunai RM224,000, pemandu teksi (90 -RM45,000), pengusaha bas (94 – RM47,000) dan bagang (15 – RM7500).

Menurut Fary bagi penerima yang tidak mempunyai akaun bank diagihkan serahan tunai manakala penerima yang memiliki akaun tidak aktif dihubungi untuk mengemukakan akaun yang aktif.

Seterusnya Fary memaklumkan pengagihan bantuan makanan kebajikan kesihatan warga Labuan turut diberikan yang melibatkan kos RM50,000 di mana setakat ini 979 kit telah diagihkan dan selebihnya diagih secara berperingkat.

Katanya, terdapat juga pengagihan bantuan Majli Agama Islam Wilayah Persekutuan (MAIWP) berjumlah RM2,684,450, Jabatan Agama Islam Wilayah Persekutuan (JAWI) RM121,123.09, QSR Brand – 800 pek KFC dan Pizza untuk petugas barisan hadapan bernilai RM10,000, YAPEIM ?500 kit makanan dan 200 tunai dengan kos RM25,000. – Utusan Borneo


Anak Bekas Pelari Pecut Negara Sedia Tanding DUN Tulid

KOTA KINABALU: Anak kepada bekas pelari pecut negara Datuk Ellron Angin menyatakan kesediaan bertanding kerusi Dewan Undangan Negeri (DUN) Tulid pada Pilihan Raya Negeri (PRN) akan datang.

Jordan Jude Ellron yang juga Naib Ketua Wira Muda Parti Solidariti Tanah Airku (STAR) berkata, beliau sedia menggalas cabaran itu jika mendapat restu pimpinan parti.

Jordan, 23, berkelulusan Ijazah Sarjana Muda Perniagaan optimis pengundi muda menjadi penentu pembentukan kerajaan pada masa akan datang memandangkan jumlah golongan itu melebihi 48 peratus daripada jumlah pengundi keseluruhan.

Beliau berkata, sudah tiba masanya pemimpin muda diberi peluang yang luas dalam arena politik, termasuk menjadi wakil rakyat.

Tulid merupakan salah satu daripada 13 kerusi baharu yang bakal dipertandingkan, dan terletak dalam Parlimen Pensiangan di kawasan  Pedalaman Sabah.

“Sebagai calon muda, saya ingin menyambung legasi dan memperjuangkan kepentingan di mana rakyat perlu melihat semula MA63 yang menunjukkan asas pembentukan negara ketika itu untuk memahami secara keseluruhan pindaan dibuat.

“Dalam MA63, semua pihak terbabit bersetuju bahawa negeri dalam Persekutuan adalah Johor, Kedah, Kelantan, Melaka, Negeri Sembilan, Pahang, Pulau Pinang, Perak, Perlis, Selangor, Terengganu, Sabah dan Sarawak serta Singapura.

“Namun, ini dimansuhkan pada 1966 kerana Singapura meninggalkan Malaysia pada 1965. Jadi, pindaan pertama terhadap artikel ini pada 1966 dan artikel dijadikan undang-undang dalam Perlembagaan sehingga 1976,” katanya dalam satu kenyataan semalam.

Jordan berkata, pindaan dibuat sekali lagi pada 1976 untuk meletakkan Sabah dan Sarawak sebagai negeri seperti 11 negeri lain dan pindaan itu menggugurkan perkataan ‘the States of Malaya, namely’ dan ‘the Borneo States, namely’ daripada definisi asal negeri Persekutuan Malaysia.

“Mengapa perlembagaan menurunkan status kedua-dua negeri ketika itu? ini menjadi persoalan saya dan ini yang saya ingin perjuangkan.

“Saya masih muda dan kecewa pada mereka sebelum ini dan mereka seharusnya sedar mereka melakukan kesilapan kerana tidak membantah pindaan perlembagaan pada 1976.

“Selepas 43 tahun, rakyat Sabah tidak mendapat hak kesamarataan dan saya mahu mewakili suara anak muda dan mengangkat darjat KDMR (Kadazan Dusun Murut Rugus) untuk  mengambil langkah besar untuk meminda Perlembagaan ini kepada kedudukan pada 1963,” katanya.

Jordan berkata, ini sekaligus mengembalikan semula kedudukan Sabah dan Sarawak yang jelas membuktikan Malaysia terdiri daripada tiga entiti iaitu 11 negeri, Sabah dan Sarawak.

Beliau juga bertekad bagi memastikan suara anak muda di bahagian pedalaman dan seluruh Sabah didengari.

“Mungkin ada di antara suara anak muda di Sabah ini tidak di dengari. Jadi misi saya ialah mahu mereka mendapat perhatian sewajarnya dan juga suara, pendapat serta idealogi mereka sampai ke perhatian kerajaan,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Tetap Mahu Semua Tuntutan MA63 Ditunaikan – Hajiji

KOTA KINABALU, 14 April : Sabah di bawah pentadbiran kerajaan Gabungan Rakyat Sabah (GRS) berpendirian agar semua perkara dan tuntutan termaktub dalam Perjanjian Malaysia 1963 (MA63) dapat ditunaikan, kata Ketua Menteri Datuk Hajiji Noor.

Katanya, beliau mengutarakan pendirian itu dalam Mesyuarat Majlis Khas Mengenai Perjanjian Malaysia 1963 (MKMA63) yang dipengerusikan secara maya oleh Perdana Menteri Tan Sri Muhyiddin Yassin semalam.

Beliau berkata perbincangan antara kerajaan Persekutuan dan kerajaan negeri mengenai perkara ini sedang berjalan dan kedua-dua pihak komited untuk mencari jalan penyelesaian.

“Perkara ini tidak perlu diperbesarkan kerana yang penting kita telah pun memberi pandangan dan pendirian kita dan kerajaan Persekutuan telah memberi respons yang positif,” katanya dalam kenyataan di sini hari ini.

Beliau berkata kerajaan Sabah juga harus mengambil kira komitmen Perdana Menteri secara terbuka dalam memberi jaminan untuk menilai dan berusaha mencari penyelesaian kepada semua tuntutan yang dikemukakan oleh kerajaan negeri.

MA63 merupakan perjanjian pada 9 Julai 1963 antara Persekutuan Tanah Melayu, United Kingdom, Sabah, Sarawak dan Singapura untuk membentuk negara baharu yang bersatu dinamakan Persekutuan Malaysia. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang Anak Kecil Maut, Satu Lagi Selamat Selepas Ibu Tinggalkan Selama 11 Hari Tanpa Makanan Kerana Sibuk Bersama Kekasih Baru

Kiev: Seorang ibu kejam dipenjara lapan tahun kerana membiarkan dua anaknya yang masih kecil kebuluran selama 11 hari, menyebabkan seorang daripadanya mati semata-mata mahu meraih wang hasil simpati orang ramai selain sibuk berseronok dengan kekasih baru.

Vladislava Trokhimchuk, 23, tidak menunjukkan kekesalan langsung ketika dijatuhkan hukuman, malah ketawa dan menepuk tangan ketika keputusan diberikan mahkamah.

Mail Online melaporkan Vladislava mengurung Anna, tiga, dan Danill, satu, di dalam bilik malah menyekat pintu menggunakan tuala supaya mereka tidak dapat keluar walaupun untuk mengambil makanan di dapur.

Akibatnya, kanak-kanak yang kebuluran itu terpaksa makan kertas dinding malah najis sendiri. Akibatnya, anak lelakinya Danill mati kebuluran manakala Anna terselamat kerana minum air dari pasu bunga, namun mengalami malnutrisi teruk ketika ditemui.

Dinding bilik berkenaan dipenuhi kesan gigitan kedua-dua kanak-kanak terdesak itu, malah mereka juga dipercayai cuba mencabut tikar getah untuk membuka pintu bilik berkenaan.

Bekas ibu mentua Vladislava yang menemui dua kanak-kanak itu.

Sementara itu, mahkamah diberitahu Vladislava sengaja mahu anaknya kebuluran dan menaikkan gambar di media sosial dengan mendakwa mereka mempunyai ketumbuhan yang mengancam nyawa, dalam usaha meraih wang daripada orang ramai, lapor akhbar Fakty.

Pendakwa dijangka merayu terhadap hukuman berkenaan, yang mencetuskan kemarahan orang ramai kerana dianggap terlalu ringan.


SESB Laksana Aktiviti Bacaan Meter Pengguna Semula

KOTA KINABALU: Sabah Electricity Sdn Bhd (SESB) kini memulakan semula aktiviti bacaan meter di premis sejak 17 April lalu yang akan dilaksanakan oleh anggota kerja SESB terhadap semua pengguna yang dijangka akan selesai pada 16 Mei depan.

Pengurus Besar Kanan (Pengurusan Aset) Ir. Norhizami Abu Hasan berkata, dengan pelaksanaan bacaan meter di tapak atau premis yang boleh diakses, pengguna akan mendapat bacaan meter sebenar dan dapat menerima bil seperti biasa.

“Pelaksanaan ini adalah bagi membantu pengguna mendapatkan bil dengan amaun sebenar dan ini adalah penting kerana penggunaan adalah amat berbeza semasa tempoh PKP.

“Kaedah anggaran sukar dibuat untuk setiap pengguna, lebih-lebih lagi dengan pengiraan diskaun yang perlu, tepat dan bersesuaian dengan kategori-kategori tertentu pengguna,” katanya dalam satu kenyataan media di sini.

Tambahnya jumlah diskaun yang diberikan kepada pengguna juga akan tertera di dalam bil berkenaan berdasarkan kepada Pakej Rangsangan Ekonomi (PRE) 2020 yang diumumkan oleh kerajaan.

Norhizami berkata pihaknya amat mementingkan perihal keselamatan dan kesihatan pembaca meter SESB dan pihak pelanggan dengan mematuhi sepenuhnya prosedur pencegahan yang disarankan pihak berkuasa.

“Pengguna yang mana premis mereka tidak dapat diakses untuk pembacaan meter, maka bacaan akan dibuat secara anggaran sahaja dan pengguna juga dinasihatkan untuk berdaftar dalam sistem perkhidmatan pelanggan secara online SESB iaitu ‘Online Customer Service SESB’.

“Melalui sistem ini pemgguna boleh mengetahui jumlah terkini bil elektrik mereka termasuk diskaun yang diberikan mengikut kategori yang ditetapkan serta kemudahan membuat pembayaran secara online.

“Pengguna yang menghadapi masalah untuk mendaftar masuk ke OCS SESB dikehendaki untuk terus menghubungi SESB Careline di talian 088- 515000 atau melalui applikasi WhatsApp di nombor 019-852 5429 untuk mendapatkan maklumat lanjut serta bantuan pendaftaran,” katanya.

Tambahnya anggota kerja SESB yang melakukan bacaan meter di premis pengguna akan mengenakan pakaian seragam yang mempunyai logo SESB berserta kad pekerja disamping mematuhi perintah pencegahan yang ditetapkan oleh Kementerian Kesihatan Malaysia.- Utusan Borneo


Semalaman Jenazah Bayi Terbiar Kerana Kesempitan Hidup

SEMPORNA: Remuk hati seorang ibu apabila terpaksa menunggu semalaman untuk menguruskan jenazah bayi lelakinya yang berusia tiga bulan kerana kesempitan hidup.

Dia hanya mampu mendakap bayi itu sejak malam tadi yang meninggal dunia akibat demam panas.

Kejadian itu berlaku di sebuah rumah setinggan Kampung Bangau-Bangau, Semporna, Sabah dan disedari seorang sukarelawan badan bukan kerajaan (NGO) tempatan, Rumah Ngaji.

Pengasas Rumah Ngaji, Laili Basir berkata, pihaknya dengan bantuan tiga ustaz kampung membantu menguruskan jenazah bayi berkenaan.

“Ibunya tinggal menumpang di rumah itu bersama seorang lagi anak perempuannya berumur dua tahun.

“Kejadian disedari seorang sukarelawan kita yang lalu di situ dan melihat ibu berkenaan menangis, bila ditanya dia memaklumkan bayinya sudah meninggal dan dia tidak mampu menguruskannya kerana tidak ada apa-apa,” katanya.

Laili berkata, pihaknya segera menguruskan bayi berkenaan dan selamat dikebumikan jam 1.30 tengah hari.

Katanya, ibu berkenaan masih dalam keadaan trauma dan difahamkan dia meminta bantuan daripada beberapa orang sebelum kejadian itu.

Menurutnya, keluarga berkenaan dihimpit kesusahan selepas suaminya menjalani hukuman penjara selama setahun kerana masalah dadah.

“Justeru kita bantu keluarga ini dengan barangan asas untuk dua bulan dan bantuan lain yang bersesuaian,” katanya.

Laili berkata, Rumah Ngaji yang dikendalikannya banyak membantu masyarakat setempat khususnya mereka yang tiada identiti untuk belajar agama sejak beberapa tahun lalu.

Katanya, pihaknya juga bekerjasama dengan beberapa NGO Semenanjung untuk kutipan dana bagi membantu golongan memerlukan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemasukan Dari Labuan Ke Sabah Harus Melalui Pemeriksaan Keselamatan

KOTA KINABALU: Kerajaan disaran membina pondok imigresen di pintu masuk Sabah terutama di Menumbuk agar kemasukan dari Labuan dapat menjalani pemeriksaan keselamatan.

Adun Tamparuli (PBS) Datuk Jahid Jahim berkata  setelah Labuan dijadikan Wilayah Persekutuan ianya telah membuka satu “pintu” yang luas kerana Kerajaan Negeri tiada lagi kuasa mengawalnya.

“Sesiapa yang masuk ke Sabah melalui WP. Persekutuan Labuan adalah bebas memasuki Sabah tanpa pemeriksaan imigresen.

“Atas semangat MA63, adalah dicadangkan di sini supaya kuatkuasa pengawalan kemasukan ini dikembalikan kepada yang asal agar bukan sahaja anasir-anasir yang tidak diingini dapat dikawal tetapi juga kuasa-kuasa imigresen itu dikembalikan.

“Dikhuatiri, kemasukan secara bebas melalui Wilayah Persekutuan Labuan akan disalahgunakan dalam jangka panjang  oleh pihak yang berkepentingan,” katanya ketika membahaskan usul terimakasih terhadap ucapan dasar kerajaan oleh TYT di Dewan Undangan Negeri hari ini.

Jahid juga mengsyorkan agar diperbanyakkan tajuk-tajuk mengenai syarat pembentukan Malaysia dalam sukatan pelajaran melalui buku-buku teks yang disediakan agar belia-beliawanis Sabah khususnya dan Malaysia pada umumnya lebih awal menghayati sejarah pembentukan Malaysia.

“Sukatan pelajaran di Malaysia yang sedia ada sekarang memberikan penekanan yang sangat  kurang  tentang  sejarah pembentukan Malaysia.

‘Sejarah pembentukan Malaysia adalah penting dan perlu dipelajari secara terperinci dalam kurikulum sekolah yang bermula dari Jawatankuasa Perundingan Perpaduan Malaysia (Malaysia Solidarity Consultative Committee), Laporan Suruhanjaya Cobbold (Cobbold Commission of Enquiry), Memorandum 20 Perkara (20 Perkara untuk Sabah dan 18 Perkara untuk Sarawak),  Jawatankuasa Antara Kerajaan (Inter Governmental Committee) dan cadangan-cadangan mereka yang membawa kepada penggubalan Perjanjian Malaysia 1963 (Malaysia Agreement 1963),” katanya.

Setakat ini, Jahid berkata fakta mengenai pembentukan Malaysia hanya dimampatkan kepada satu bab dan terhad kepada beberapa muka surat sahaja dalam buku sejarah sekolah.

‘Ini telah mengakibatkan kekurangan pemahaman tentang pengasas Malaysia di kalangan pelajar dan juga penjawat awam di Malaysia.

“Oleh yang demikian, mereka agak jahil terhadap pengorbanan orang-orang Sabah dan Sarawak dan apa yang terpaksa dilalui oleh pemimpin-pemimpin dari Malaysia Timur semasa dalam proses pembentukan Malaysia dahulu,” ujarnya.

Pada masa yang sama, beliau turut mencadangkan supaya laporan RCI mengenai Pendatang Asing di Sabah dilihat semula kerana di muka surat 5-8 laporan itu terdapat lapan terma rujukan.

Antara lain ianya menyentuh tentang perkara-perkara yang dibangkitkan bahawa 1.2 juta daripada 3.9 juta penduduk Sabah adalah terdiri dari warga asing dan hanya 30 peratus sahaja daripada 1.2 juta mempunyai dokumen pengenalan yang sah.

“Ini membuatkan saya tertanya-tanya apa sudah jadi kepada jaminan keselamatan yang diberikan semasa Penubuhan Malaysia dahulu jika ramai Pendatang Asing boleh memasuki negara/negeri kita sewenang-wenangnya.

“Jumlah ini, terlalu besar untuk tidak dapat di kesan oleh pihak berwajib. Mohon dikuatkuasakan semua perundangan yang ada agar generasi akan datang, anak cucu kita terus dapat hidup tenang damai di negeri yang diidam-idamkan oleh datuk nenek mereka semasa Malaysia ditubuhkan 56 tahun yang lalu,” katanya.

“Oleh kerana itu, saya mencadangkan supaya syor RCI itu diteliti dahulu dan pendapat serta cadangan dari “Stakeholders” di Sabah harus diperolehi terlebih dahulu sebelum SOP baharu mengenai pengeluaran kad pengenalan dilaksanakan agar ianya dapat merangkumkan perkara-perkara yang mungkin terlepas pandang di peringkat Pegawai Jabatan/Kementerian,” katanya.-SabahNewsToday


Langgar Kereta Bekas Tunang Selepas Berang Ikatan Diputuskan

SANDAKAN : Seorang lelaki ditahan selepas merempuh kereta bekas tunangnya di Bandar Indah, Batu Empat, Sandakan semalam kerana tidak berpuas hati tali pertunangan diputuskan.

Ketua Polis Daerah Sandakan, Abdul Fuad Abdul Malek berkata, rakaman video selama 30 saat yang tular di media sosial menunjukkan sebuah kereta Viva dengan sengaja melanggar sebuah Myvi yang diparkir di tempat letak kenderaan.

Susulan itu, katanya, wanita berusia 20-an yang juga pemilik Myvi itu membuat laporan di Balai Polis Sandakan pada hari sama.

“Hasil siasatan mendapati kejadian itu berlaku kira-kira 2 petang, apabila suspek berusia 20-an yang memandu Perodua Viva bertindak merempuh kereta mangsa.

“Mangsa adalah bekas tunang suspek dan ketika kejadian, mangsa tidak berada di dalam kenderaannya,” katanya dalam kenyataan.

Beliau berkata, polis kemudian menahan suspek pada 11.15 malam semalam untuk membantu siasatan.

Katanya, motif suspek dipercayai kerana tidak berpuas hati dengan mangsa akibat tali pertunangan mereka diputuskan.

“Suspek kini direman untuk siasatan mengikut Seksyen 427 Kanun Keseksaan.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agih Daging Korban Kepada Lebih 700 Penduduk

TAWAU: Lebih 700 penduduk menerima daging korban dalam Program Korban Perdana Kukusan 2022, di sini, semalam.

Ahli Dewan Undangan Negeri (ADUN) Kukusan merangkap Timbalan Presiden Parti Harapan Rakyat Sabah (Harapan Rakyat) Rina Jainal berkata, pihaknya menetapkan pengagihan daging korban diberikan kepada golong asnaf yang layak tanpa terikat dengan pegangan parti politik penduduk.

“Program ini mendapat kerjasama daripada tujuh buah masjid sekitar Kukusan, empat agensi kerajaan dan satu badan bukan kerajaan yang bertindak sebagai sukarelawan.

“Sukarelawan khususnya daripada masjid juga diminta menyediakan senarai penerima asnaf dari kawasan masing-masing bagi memudahkan agihan dilakukan,” katanya.

Menurut Rina, pihaknya menetapkan penerima hendaklah terdiri daripada golongan layak menerima tanpa tertakhluk kepada parti politik tertentu sahaja.

“Ini kerana menjadi tugas saya sebagai ADUN kawasan untuk menjaga kebajikan semua penduduk Kukusan dan hendak memastikan daging korban sampai ke tangan individu yang layak,” katanya.

Rina berkata, sebanyak sepuluh ekor lembu dikorbankan pihaknya dalam program, semalam, dan lima daripadanya disumbangkan anak syarikat Kerajaan Negeri, Sawit Kinabalu Group Sdn Bhd.

“Semoga kerjasama sebegini dapat diteruskan pada masa akan datang dalam menjaga kebajikan penduduk di Kukusan.

“Ini adalah program korban pertama Pejabat ADUN Kukusan selepas saya menang dalam pilihan raya negeri lalu akibat pandemik COVID-19,” katanya.

Antara masjid terlibat adalah adalah Masjid Nurul Taqwa, Masjid Al-Falah, Masjid Jabal Nur, Masjid Nurul Huda, Masjid Al-Ikhlas, Masjid Baitulrahman dan Masjid Al-Jiddan.

Manakala agensi kerajaan terlibat adalah Angkatan Pertahankan Awam Malaysia (APM), Jabatan Sukarelawan Malaysia, Jabatan Kebajikan Masyarakat dan Jabatan Hal Ehwal Agama Islam (JHEAINS) serta Persatuan Pemilik/Pemandu Teksi Rumpun Melayu Tawau (PERSARUM) sebagai badan NGO.


1 Lagi Lokaliti Dikenakan PKPD Di Sabah, 7 Ditamatkan

PUTRAJAYA: Satu lagi lokaliti di Sabah dikenakan perintah kawalan pergerakan diperketatkan (PKPD) bermula 22 September hingga 5 Oktober ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, satu lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabah bermula bermula 22 September hingga 5 Oktober adalah seperti berikut:

Penamatan PKPD di Sabah pada 21 September:


Setengah Jam Tahan Azab Sebelum Diselamatkan Bomba

30 MINIT TAHAN AZAB SEBELUM DISELAMATKAN BOMBA

PAPAR: Seorang lelaki menahan sakit hampir setengah jam sebelum diselamatkan anggota bomba selepas kereta dipandunya terbabas lalu masuk ke dalam parit di Kampung Rampazan, di sini pagi tadi.

Dalam kejadian kira-kira pukul 9 pagi itu, mangsa Jaidi Jaimin, 20-an, yang tersepit di bahagian tempat duduk pemandu cedera di kaki.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata, sebaik menerima panggilan kecemasan jam 9.12 pagi, pasukan bomba daripada Balai Bomba dan Penyelamat (BBP) Papar bergegas ke lokasi kemalangan.

“Kemalangan membabitkan sebuah kereta jenis Perodua Viva yang dipercayai terbabas sendiri dan melanggar tiang Telekom di tepi jalan sebelum masuk ke dalam parit.

“Mangsa yang tersepit di bahagian tempat duduk pemandu kemudian berjaya dikeluarkan oleh anggota bomba,” katanya dalam kenyataan media di sini hari ini.

Menurutnya, mangsa yang cedera di kaki kemudian dihantar menggunakan van Unit Bantuan Perkhidmatan Kecemasan (EMRS) ke Hospital Papar untuk menerima rawatan lanjut.

“Pasukan bomba seterusnya melakukan pemeriksaan di lokasi kemalangan bagi memastikan tiada bahaya lain sebelum beredar. Operasi tamat pada pukul 9.40 pagi,” katanya.

Terdahulu, operasi menyelamat membabitkan seramai 12 anggota bomba termasuk pegawai dari BBP Papar.


Lelaki Maut Tertimbus Runtuhan Batu Di Kundasang

RANAU: Seorang lelaki warga asing disahkan meninggal dunia selepas terperangkap di dapur rumahnya yang ditimpa runtuhan batu dalam kejadian di Kampung Pinousuk, Kundasang, di sini, semalam.

Dalam kejadian kira-kira jam 3 petang itu, mangsa yang maut dikenali sebagai Junaidi Gangka, 55, dikatakan sedang berehat bersama isteri di dapur berkenaan.

Bagaimanapun, sebaik runtuhan berlaku, hanya isteri mangsa sempat melarikan diri bersama anak-anak manakala mangsa pula terperangkap di dalam rumah berkenaan.

Ketua Polis Daerah Ranau Deputi Superintendan Simiun Lomudin berkata, mangsa yang tertimbus berjaya dikeluarkan dengan bantuan beberapa pekebun berhampiran lokasi kejadian.

Katanya, mangsa terus dibawa untuk mendapatkan rawatan namun disahkan meninggal dunia oleh pegawai perubatan sebaik tiba di Hospital Ranau.

“Dalam kejadian ini, isteri mangsa dan dia anak berusia 18 dan 6 tahun yang turut berada di dalam rumah berkenaan sempat menyelamatkan diri.

“Siasatan lanjut masih diteruskan dan setakat ini kes diklasifikasikan sebagai kematian mengejut (SDR),” katanya dalam kenyataan media yang dikeluarkan, hari ini.

Simiun berkata, pihaknya sudah melawat lokasi kejadian untuk menjalankan siasatan dan memberi amaran kemungkinan kejadian runtuhan berulang lagi.

Katanya, penduduk dinasihatkan supaya berwaspada disebabkan keadaan cuaca tidak menentu ketika ini. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Peraih Ikan Cetus Kluster Nelayan Di Pitas

KOTA KINABALU: Sabah merekodkan kluster baharu Covid-19 membabitkan komuniti nelayan sebuah kampung di Pitas yang dipercayai merebak menerusi pergerakan penduduk dan peraih merentas daerah untuk menjual ikan.

Kluster Tanjung Pitas itu yang dilaporkan di Mukim Mapan-Mapan, semalam, tercetus selepas seorang suri rumah berumur 26 tahun dari Kampung Naruntung, dikesan positif Covid-19 menerusi saringan bergejala di Hospital Pitas, pada 27 Jun lalu.

Jurucakap perkembangan harian Covid-19 Sabah, Datuk Masidi Manjun berkata, berikutan kes itu, Pejabat Kesihatan Daerah Pitas kemudian mengesan 20 lagi kes positif Covid-19 hasil saringan kontak yang dijalankan.

“Jumlah itu termasuk tiga kes positif yang direkodkan di Makmal Klinik Kesihatan Ibu dan Anak Pitas hasil saringan kontak serumah, pada 28 Jun. Seorang daripadanya adalah suami kepada kes indeks yang bekerja sebagai nelayan dan menjual ikan di Kampung Taritipan, Kota Marudu.

“Turut dikesan ialah satu kes positif Covid-19 hasil saringan komuniti di Kampung Naruntung pada 29 Jun dan 16 kes lagi dikesan positif dalam kalangan penduduk kampung berkenaan pada 30 Jun. Jumlah kumulatif bagi kluster ini ialah 43 kes termasuk 22 kes yang dicatatkan semalam,” katanya dalam kenyataan, di sini, malam tadi.

Masidi berkata, berdasarkan siasatan, ada dua kemungkinan yang menjadi punca jangkitan iaitu pergerakan penduduk kampung ke Pulau Banggi, Kudat sepanjang Mei dan Jun lalu, serta pergerakan peraih ikan dari Kampung Naruntung yang menjual ikan di sekitar Pitas dan Kota Marudu.

Sementara itu, Sabah mencatat 230 kes baharu positif Covid-19, semalam dengan lima kematian, iaitu dua di daerah Lahad Datu, manakala masing-masing satu kematian di Kunak, Sandakan dan Kudat.

Masidi yang juga Menteri Kerajaan Tempatan dan Perumahan negeri, berkata catatan kes yang agak tinggi itu disebabkan saringan bersasar dijalankan Jabatan Kesihatan Negeri di lokaliti Perintah Kawalan Pergerakan Diperketatkan (PKPD) Kampung Landung Ayang, Kudat yang mencatat 60 kes.

“Ia menyebabkan daerah Kudat mencatat kes positif Covid-19 tertinggi pada dengan jumlah 69 kes, diikuti Kota Belud dengan 28 kes dan Pitas sebanyak 22 kes,” katanya.

Dalam pada itu, katanya daerah Kota Kinabalu yang mencatat kes yang tinggi sejak beberapa hari lalu, hanya merekodkan 16 kes baharu pada semalam. – HMetro


Sabah tubuh Jawatankuasa Anti Rasuah

KOTA KINABALU – Jawatankuasa Anti Rasuah Sabah bakal ditubuhkan sebagai komitmen berterusan memperhebat program memerangi gejala itu, sekali gus memastikan negeri ini bebas rasuah, kata Pengerusi Suruhanjaya Pencegahan Rasuah Malaysia (SPRM) Sabah Datuk Sazali Salbi.

Sazali berkata penubuhan jawatankuasa anti rasuah itu kelak akan menjadi platform bagi menyebarluaskan mesej memerangi rasuah, seterusnya memperkasa kesedaran masyarakat di setiap daerah di Sabah mengenai jenayah berkenaan.

Justeru, satu mesyuarat akan diadakan bersama Setiausaha Kerajaan Negeri Datuk Hashim Paijan bagi membincangkan cadangan penubuhan jawatankuasa anti rasuah berkenaan pada 11 Disember ini, katanya.

“Cadangan penubuhan jawatankuasa anti rasuah peringkat negeri akan menjadi inti pati utama perbincangan pada mesyuarat itu. SPRM berharap ia dapat diwujudkan, dan daripada situ jawatankuasa sama dapat ditubuhkan di setiap daerah.

“Jawatankuasa itu antara lain akan dipengerusikan oleh setiausaha kerajaan negeri selain dianggotai oleh setiausaha tetap kementerian di Sabah termasuk pegawai daerah,” katanya kepada pemberita selepas majlis pelepasan peserta Hari Anti Rasuah Antarabangsa 2018 (HAPA 2018) peringkat negeri, hari ini.

Majlis disempurnakan Menteri Undang-undang dan Hal Ehwal Anak Negeri Sabah Datuk Aidi Mokhtar di Kompleks Pentadbiran Kerajaan Persekutuan Sabah, di sini, disertai seramai 400 pelajar Institusi Pengajian Tinggi (IPT) termasuk dari Universiti Malaysia Sabah dan Universiti Teknologi Mara (UiTM) Sabah.

Sazali berkata HAPA 2018 yang memasuki tahun kelima penganjurannya itu disambut serentak di seluruh negara bertujuan mendekati dan memberi kesedaran kepada masyarakat tentang gejala rasuah ke arah melahirkan masyarakat berintegriti tinggi.

Di Sabah, Sazali berkata, program walkabout HAPA 2018 dilaksanakan dengan kerjasama pelajar IPT terbabit yang memainkan peranan bertemu masyarakat di sekitar bandaraya Kota Kinabalu dan memberi penerangan kepada mereka untuk bersama-sama SPRM memerangi rasuah.

Sazali berkata SPRM turut bercadang memperluas program walkabout HAPA ke setiap daerah di Sabah pada penganjuran akan datang.

Dalam pada itu, tahap kesedaran masyarakat di negeri ini terhadap pentingnya membanteras gejala rasuah dilihat semakin meningkat apabila wujud sokongan berterusan selain kerjasama dalam menyalurkan maklumat serta aduan berhubung gejala itu, katanya.- Bernama